Clo na dovoz áut by Američanov mohlo stáť okolo 45 miliárd dolárov

Zvýšia sa aj ceny dovážaných autokomponentov.

WASHINGTON. Zástupcovia amerických automobiliek varujú, že zavedenie cla na dovoz automobilov do USA vo výške 25 percent povedie k takému zvýšeniu nákladov pre zákazníkov, že prakticky vymaže prínos daňovej reformy. Aliancia výrobcov automobilov v USA, ktorá zastupuje spoločnosti ako General Motors, Volkswagen, Toyota a ďalšie veľké automobilky, plánuje tento týždeň upozorniť ministerstvo obchodu na škody, ktoré zavedenie ciel môže spôsobiť, uviedla hovorkyňa aliancie Gloria Bergquistová. Firmy sa obávajú, že clo vo výške 25 percent, ktorým prezident Donald Trump hrozí, by mohlo Američanov stáť okolo 45 miliárd dolárov (38,55 miliardy eur) ročne. Na jedno auto to predstavuje zhruba 5800 dolárov. "Vychádzajúc z údajov o dovoze áut v minulom roku by clo mohlo stáť amerických spotrebiteľov takmer 45 miliárd dolárov. To by do veľkej miery vymazalo všetky výhody, ktoré prinieslo zníženie daní," uviedla Bergquistová poukazujúc na daňovú reformu, ktorú koncom minulého roka podpísal prezident Donald Trump. Navyše zvýšia sa aj ceny dovážaných autokomponentov, s čím tiež budú musieť spotrebitelia počítať, keď si budú kupovať auto od zahraničnej alebo americkej firmy, dodala Bergquistová.


Viac bicyklov i aplikácia. Bikesharing vstupuje do novej sezóny

Prevádzkovatelia predstavili aj nový cenník.

BRATISLAVA. Služba zdieľaných bicyklov, bikesharing, v Bratislave vstupuje do novej sezóny. Jeho prevádzkovatelia tvrdia, že odstránili problémy z minuloročnej testovacej prevádzky a sľubujú väčší počet bicyklov i spustenie mobilnej aplikácie. Zároveň predstavili nový cenník. Ponuka platná od začiatku apríla zahŕňa programy pre dlhodobé aj krátkodobé využitie služby, a rovnako myslí aj na študentov, mladých ľudí i učiteľov. TASR o tom informoval hovorca Bratislavy Peter Bubla. Užívatelia si v novej cyklistickej sezóne budú môcť vybrať z troch základných programov, a to podľa miery využívania bikesharingu. "Nový cenník odráža to, čo sa predpokladalo už od začiatku, a síce, že po úvodnej testovacej fáze, počas ktorej sa dalo bicyklovať len za jedno euro, sa poplatky za využívanie služby dostanú na úroveň zodpovedajúcej hodnote tejto služby," vysvetľujú prevádzkovatelia. Bikesharing sa podľa nich stal obľúbenou doplňujúcou formou prepravy k verejnej alebo individuálnej doprave v Bratislave. Do systému sa od začiatku služby v septembri 2018 registrovalo viac než 41.000 užívateľov, ktorí spolu spravili viac ako 220.000 jázd. "Už pri spustení služby sa vytvorila komunita užívateľov, ktorá nám pomáhala s vytipovaním bicyklov a staníc s poruchami a aktívne prichádzala s nápadmi na vylepšenie služby," spresnili prevádzkovatelia. Aj vďaka podnetom verejnosti zjednodušili zamykací systém na bicykli, upravili komunikáciu na displeji bicykla, sprehľadnili zobrazovanie počtu bicyklov na webe a rozšírili kompetencie infolinky. Taktiež posilnili smart zámok a zvýšili jeho spoľahlivosť, nasadili sedačky pre vyššie osoby a zjednodušili orientáciu užívateľa v rámci jeho online profilu. "V druhej polovici apríla bude užívateľom k dispozícii aj mobilná aplikácia. Už začiatkom marca sa začalo aj s postupným zvyšovaním počtu bicyklov v uliciach Bratislavy. K dispozícii ich vtedy bolo 250 a ich počet sa naďalej zvyšuje. V priebehu apríla bude k dispozícii flotila s približne 400 bicyklami," spresnili. Očakáva sa, že najvyšší počet bicyklov bude v letných mesiacoch. V jarných mesiacoch pribudnú aj nové dokovacie stanice v bratislavských mestských častiach Staré Mesto, Nové Mesto, Ružinov a Petržalka, v ktorých systém momentálne funguje. Prevádzkovatelia bikesharingu deklarujú, že sa podarilo znížiť chybovosť pri zobrazovaní dostupných bicyklov.


Lietadlo pristálo po zrážke so supom

Airbus spoločnosti Lufthansa musel na španielskej Mallorce núdzovo pristáť po zrážke so supom.

BRATISLAVA. Lietadlo A320 leteckej spoločnosti Lufthansa vo štvrtok viezlo dovolenkárov z Mníchova na Baleárske ostrovy. Krátko pred pristátím na medzinárodnom letisku Palma Son Sant Joan jeho prednú časť vo výške asi 1 800 metrov vážne poškodila zrážka s veľkým vtákom. Pravdepodobne išlo o mladého supa s rozpätím krídel dva a pol metra. Vážne poškodenie trupu lietadla síce nespôsobilo stratu tlaku v kabíne a neohrozil ani cestujúcich, napriek tomu išlo o núdzové pristátie. O sile nárazu svedčí, že mŕtve telo vtáka zostalo zapichnuté v nose lietadla aj po pristátí. Lietadlo nie je schopné letu a čaká ho technická kontrola a oprava poškodenej časti. Cestujúcich na spiatočný let do Mníchova preto museli presunúť na iné linky.


Trump odložil stretnutie s prezidentom Guatemaly

Prezidenti USA a Guatemaly mali rokovať o migrácii, ekonomike aj bezpečnosti.

WASHINGTON. Stretnutie amerického prezidenta Donalda Trumpa a guatemalského prezidenta Jimmyho Moralesa odložili. Informoval o tom Biely dom. Dvojica sa mala v pondelok rozprávať o migračnej kríze a bezpečnostných otázkach. Biely dom tiež uviedol, že USA a guatemalská vláda budú naďalej pokračovať na konkrétnych a okamžitých krokoch, ktoré môžu vykonať v súvislosti s migračnou krízou. Obyvatelia Guatemaly, ktorí unikajú pred násilím zo strany gangov a chudobou, prispeli k zvýšeniu počtu migrantov na mexicko-americkej hranici. Lídri chceli počas stretnutia takisto diskutovať o tom, ako môže Guatemala vytvoriť silnejšie ekonomické vzťahy s partnermi zo Strednej Ameriky.


Cementársky gigant LafargeHolcim sa stiahne z niektorých krajín

Najväčší výrobca cementu na svete pôsobí v 40 štátoch sveta.

ZÜRICH. Cementársky gigant LafargeHolcim, ktorý vznikol zlúčením švajčiarskeho koncernu Holcim a jeho francúzskeho rivala Lafarge, uvažuje, že sa stiahne z niektorých krajín, aby bolo jeho vlaňajšie megazlúčenie úspešné. Informovala o tom agentúra Reuters a odvolaním sa na rozhovor, ktorý predseda koncernu Beat Hess poskytol týždenníku Sonntagszeitung. Týždenník pripomína, že najväčší výrobca cementu na svete pôsobí v 40 štátoch sveta, pričom až 80 % svojho zisku pred zdanením, odpismi a amortizáciou (EBITDA) generuje len v 25 krajinách. Podľa Hessa má tak koncern čo zlepšovať. Otázkou však je, ako dosiahnuť zlepšenie v dohľadnej budúcnosti, či je lepšie investovať alebo niektoré podniky predať. Koncern už začal s reorganizáciou po fúzii a zrušil 250 pracovných miest. Ale v rámci úpravy svojej štruktúry môže zatvoriť alebo predať ďalšie závody, napríklad na veľkých trhoch, na ktorých majú svoje zastúpenie obe firmy Lafarge aj Holcim.


Nastal čas prehodnotiť vzťahy s Tureckom, vyhlásili europoslanci

Únia podľa predsedu europarlamentu nezatvára pred Turkami dvere.

BRUSEL. Európska únia nezatvára Turecku dvere, najnovší vývoj v tejto krajine ju však núti hľadať alternatívy vstupu do Únie. To bol hlavný odkaz mnohých poslancov Európskeho parlamentu (EP), ktorí v stredu večer diskutovali s eurokomisárom pre rozširovanie Únie Johannesom Hahnom o budúcich vzťahoch Únie s Ankarou. Predseda europarlamentu Antonio Tajani v úvode rozpravy miniplenárneho zasadnutia europarlamentu vyzval tureckú vládu, aby rešpektovala základné práva, na ktorých je Európa vystavaná. Zároveň zdôraznil, že Európa nie je islamofóbny svetadiel a nezatvára pred Turkami dvere. Mnohí poslanci vyjadrili sklamanie nad spôsobom, akým prebehlo turecké referendum zo 16. apríla o ústavných zmenách, ktoré výrazne rozšírilo právomoci prezidenta, a označili ho za nespravodlivé. Podľa nich nastal čas na prehodnotenie vzťahov medzi Úniou a Tureckom, ktoré by malo viesť k novej kapitole vzájomnej spolupráce. Podľa názoru viacerých poslancov by sa Turecko nikdy nemalo stať plnoprávnym členom EÚ. Ďalší dúfajú, že bude stačiť dočasné pozastavenie prístupových rokovaní s možnosťou ich obnovenia v prípade, že Turecko zmení svoje aktuálne politické smerovanie. Nové vzťahy medzi Úniou a Tureckom by sa podľa poslancov mali zamerať na rozšírenie colnej únie, zintenzívnenie vzájomného obchodu, posilnenie výmenných programov študentov a väčšiu spoluprácu v oblasti bezpečnosti a migrácie. Časť poslancov presadzuje aj podporu demokratických síl v Turecku, keďže milióny Turkov si podľa nich aj naďalej želajú vstup do Európskej únie. Výbor europarlamentu pre zahraničné veci začne na budúci týždeň diskutovať o výročnom uznesení k pokroku Turecka v prístupových rokovaniach. Prvotný návrh uznesenia, ktorého autorkou je holandská europoslankyňa Kati Piriová, vyzýva Európsku komisiu a členské krajiny na pozastavenie prístupových rokovaní s Ankarou, ak dôjde k zavedeniu referendového ústavného balíka do praxe bezo zmien.


Islamský štát opäť prenikol do Palmýry, aktivisti hlásia prudké boje

PALMÝRA, DAMASK. Extrémistická organizácia Islamský štát (IS) opäť dobyla sýrske mesto Palmýra, odkiaľ jej jednotky pred deviatimi mesiacmi vyhnala sýrska vládna armáda za podpory ruského letectva. Informovali o tom v sobotu miestni aktivisti. Podľa ich svedectiev sa v sobotu islamisti zmocnili vojenského skladu a predmestí na severe a západe mesta, pričom predtým - počas tri dni trvajúcej vojenskej operácie - dobyli viacero postavení vládnej armády, ropné polia a strategické pahorky v okolí. Sýrske pozorovateľské centrum pre ľudské práva (SOHR) sídliace v Londýne informovalo, že islamisti sa dostali k mestskej nemocnici v Tadmúre - meste postavenom v blízkosti antickej Palmýry - a k strategicky položeným obilným silám. Riaditeľ SOHR Rámí Abdal Rahmán podľa spravodajskej služby BBC uviedol, že "IS dnes vstúpil do Palmýry a teraz okupuje severozápad mesta". Dodal, že boje medzi jednotkami IS a oddielmi sýrskej vládnej armády sa odohrávajú aj v centre mesta. Podľa Rámího Abdala Rahmána sa islamistom podarilo prebojovať k bránam mesta a o Palmýru sa vedú urputné pozemné boje. Dodal, že na pozície IS zaútočilo aj vládne letectvo. Džihádisti sa v piatok zmocnili viacerých sektorov ležiacich severozápadne a juhovýchodne od mesta známeho svojimi archeologickými náleziskami. Prudké boje sa v týchto lokalitách odohrávali aj dnes. Veliteľ jednej zo sýrskych povstaleckých skupín pôsobiacich vo vidieckych oblastiach pri severosýrskom Aleppe podľa spravodajskej televízie France 24 potvrdil, že časť vládnych vojakov, ktorí boli nasadení do útoku na Aleppo, presunuli k ohrozenej Palmýre. Samotná vládna armáda nespresnila, aké posily k Palmýre vyslala. Džihádisti z IS vo štvrtok podnikli aj časovo koordinované útoky na ropné a plynové polia v oblasti, pričom na viacerých úsekoch vytlačili vládne sily z ich pozícií. O život pritom prišli desiatky vojakov sýrskej vládnej armády. Podľa tlačovej agentúry Amák, napojenej na IS, islamisti postupujú smerom k letisku na východnom predmestí Palmýry, ktoré využívajú ruské sily pri podpore sýrskej armády. Koalícia vedená Spojenými štátmi pri mohutnom nálete zničila islamistom pri Palmýre 168 kamiónov s cisternami, oznámila zasa Televízia France 24. Islamisti sa Palmýry zmocnili vlani v máji. Sýrska armáda mesto za pomoci náletov ruských lietadiel oslobodila v marci tohto roku. Palmýra patrila k najzachovalejším archeologickým pamiatkam v arabskom svete a je zapísaná Zoznamu svetového dedičstva UNESCO. Islamisti však po dobytí mesta veľkú časť pamiatok zničili s odôvodnením, že ide o modlárske objekty. Okrem toho terorizovali aj miestne obyvateľstvo.


Zrušenie anonymných oznámení nie je podľa SaS vo verejnom záujme

Koaliční poslanci navrhujú, aby orgány činné v trestnom konaní už nemuseli riešiť anonymné trestné oznámenia.

BRATISLAVA. Návrh koaličných poslancov, aby orgány činné v trestnom konaní nemuseli riešiť anonymné trestné oznámenia, nie je vo verejnom záujme. Tvrdí to strana Sloboda a Solidarita s tým, že návrh je v záujme páchateľov a tých vyšetrovateľov a prokurátorov, ktorí si trestné činy najradšej nevšímajú alebo ich kryjú. "Navrhovaný zákon je v rozpore so zákonnými úlohami prokuratúry a Policajného zboru," povedal poslanec Národnej rady za SaS Alojz Baránik. Pripomenul, že podľa zákona je prokuratúra v rozsahu svojej pôsobnosti povinná vykonať opatrenia na predchádzanie, zistenie a odstránenie porušenia zákonnosti, na obnovu porušených práv a vyvodenie zodpovednosti za ich porušenie. Rovnako, že zákon tiež hovorí, že polícia odhaľuje trestné činy a zisťuje ich páchateľov. "Je úplne jedno, či orgány činné v trestnom konaní získajú podnety a oznámenia o spáchaní trestných činov od verejnosti anonymne, podstatná je kvalita informácie," doplnil Baránik. Podľa SaS neobstoja argumenty, že anonymné podania nezmyselne zaťažujú policajtov a prokurátorov prípadmi, ktoré sa nestali a slúžia na poškodzovanie bezúhonných občanov. Novelu Trestného poriadku navrhujú Miroslav Číž, Dušan Jarjabek (obaja Smer), Elemér Jakab, Iréna Sárközy (obaja Most-Híd), Magdaléna Kuciaňová a Radovan Baláž (obaja SNS). Novela má od nového roka zabezpečiť, aby orgány činné v trestnom konaní viac neboli povinné vybavovať anonymné podnety a že trestné oznámenie viac nebude možné podať anonymne. Koaličný návrh hovorí, že ak to orgán činný v trestnom konaní alebo súd považuje za potrebné, môže anonymné podanie odstúpiť na prešetrenie alebo ho sám prešetriť. Oznámenia, ktoré sú anonymné, zvyšujú podľa polície záťaž orgánov činných v trestnom konaní. Je to spojené s množstvom úkonov, ktoré by sa nemuseli vykonávať, ak by boli podané zákonom upraveným spôsobom, reagoval hovorca Prezídia Policajného zboru Michal Slivka.


Kontroverzný prezident boxerskej asociácie odstúpil z funkcie, chce sa venovať očiste mena

Rachimov je podozrivý z napojenia na organizovaný zločin.

LAUSANNE. Prezident Medzinárodnej boxerskej asociácie (AIBA) Gafur Rachimov v pondelok definitívne odstúpil z funkcie. Na jej čele bol dočasne od januára 2018, o necelý rok neskôr oficiálne vyhral voľby a stal sa riadnou hlavou organizácie. To sa však nestretlo s pochopením Medzinárodného olympijského výboru (MOV), keďže Uzbek je podozrivý z napojenia na organizovaný zločin. V USA figuruje na zozname obchodníkov s drogami a je na sankčnom zozname ministerstva financií. Početné právne spory označil Rachimov za dôvod rezignácie. "Neustály boj o očistenie môjho mena mi nenecháva čas venovať sa boxu," citovala Rachimova agentúra AP. Rachimova v marci dočasne nahradil Maročan Mohamed Moustahsane, no zvolený prezident sa mohol kedykoľvek tento rok vrátiť do funkcie. Tento krok neuspokojil MOV, ktorý v júni prebral od AIBA organizáciu boxerského turnaja na budúcoročných olympijských hrách v Tokiu. Voľby nového prezidenta sú na programe v novembri, AIBA sa však musí vyrovnať aj s finančnými problémami, pre ktoré jej hrozí bankrot.


Príspevok na lyžiarsky kurz sa dá využiť aj v tomto roku

Ministerstvo školstva pridelilo finančné prostriedky pre zhruba 87 tisíc žiakov.

BRATISLAVA. Aj tento rok môžu žiaci základných a stredných škôl využiť 150-eurový príspevok štátu na lyžiarsky kurz. Finančné prostriedky v celkovom objeme 13 miliónov eur už ministerstvo školstva pridelilo zriaďovateľom škôl, a to na základe počtu žiakov, ktoré nahlásili školy v septembri minulého roka. Financie pridelilo pre zhruba 87 tisíc žiakov základných a stredných škôl. Ministerstvo však predpokladá, že na lyžiarskych kurzoch sa ich zúčastní zhruba o 20 tisíc menej. V takomto prípade je škola povinná vrátiť finančné prostriedky zodpovedajúce počtu žiakov, ktorí sa na aktivitách nezúčastnili. Informoval o tom odbor komunikácie rezortu školstva. Poskytnuté prostriedky sú účelovo určené pre žiakov druhého stupňa základnej školy, špeciálnej základnej školy a pre žiakov stredných škôl v dennej forme štúdia na financovanie lyžiarskych výcvikov a kurzov, snoubordingových výcvikov a kurzov a kombinovaných lyžiarskych alebo snoubordingových výcvikov a kurzov. Škola môže použiť príspevok na pokrytie nákladov pre toho istého žiaka najviac jedenkrát počas jeho návštevy základnej alebo strednej školy. Stanovený príspevok na jedného žiaka nie je možné deliť medzi viacerých žiakov. Lyžiarske kurzy a školy v prírode financovali pred rokom 2016 v plnej miere rodičia. Od roku 2016 na tieto aktivity prispieva štát zo štátneho rozpočtu. Organizácia lyžiarskeho výcviku je pri dodržaní všetkých platných predpisov v kompetencii školy. Ministerstvo neobmedzuje a nestanovuje výber, keďže školy postupujú v tomto prípade v zmysle zákona o verejnom obstarávaní.


Strešná organizácia sociálnych služieb žiada od ministerstva výsledky kontroly

BRATISLAVA. Vedenie Asociácie poskytovateľov sociálnych služieb (APSS) v SR nemá žiadne informácie o letnej kontrole Ministerstva práce, sociálnych vecí a rodiny (MPSVR) SR v denných stacionároch a teda nevie, či vôbec niekto z kontrolovaných neverejných poskytovateľov je členom asociácie. Uviedla to v stredu jej predsedníčka Anna Ghannamová v reakcii na štátneho tajomníka ministerstva Branislava Ondruša o tom, že chce obrátiť na Asociáciu poskytovateľov sociálnych služieb v SR. Podľa neho nie je možné akceptovať zo strany neverejných poskytovateľov stále sťažnosti, že štát alebo samosprávy málo financujú sociálne služby. V roku 2020 štát dá o takmer 20 miliónov eur viac pre poskytovateľov sociálnych služieb. "Z ich strany nevidíme záujem o spoluprácu s rezortom, napríklad pri stanovení pravidiel etickej samoregulácie v tomto prostredí," skonštatoval Ondruš. "Vyzývame ministerstvo a štátneho tajomníka, aby nám predložil zoznam kontrolovaných subjektov aj s porušeniami zákona, ktoré u nich zistili. Ak medzi nimi bude člen APSS v SR, porušeniami zákona z jeho strany sa bude zaoberať Etická komisia APSS v SR a tá dá odporúčanie predsedníctvu asociácie, ktoré zaujme zodpovedný postoj," reagovala Ghannamová s tým, že majú Etický kódex od svojho vzniku v roku 2009, je zverejnený a uplatňujú ho. Aj tento rok neprijali niekoľko poskytovateľov, pretože neprešli zásadami kódexu. Nerozumejú vyjadreniu štátneho tajomníka, ktorý zo strany asociácie nevidí záujem o spoluprácu s rezortom, napríklad pri stanovení pravidiel etickej samoregulácie v tomto prostredí. Štátny tajomník nemá podľa vyjadrenia asociácie dostatok informácií o jej činnosti. APSS v SR združuje do 140 poskytovateľov sociálnych služieb, čo je vyše 300 zariadení sociálnych služieb, väčšinou neverejných poskytovateľov. Z nich iba minimum poskytuje sociálnu službu Denný stacionár. Predsedníčka asociácie konštatovala, že kontrola sociálnych služieb je zo zákona úlohou MPSVR SR a samospráv. "Vítame preto, že rezort robí prácu, na ktorú dostáva zdroje zo štátneho rozpočtu. Čím viac podvodníkov aj v sektore sociálnych služieb rezort odhalí, tým viac peňazí zostane pre poctivých poskytovateľov sociálnych služieb," uviedla. Poctivý poskytovateľ nemá dôvod mať strach z férovej kontroly, aj keď financovanie a administratíva v tejto oblasti sú nesmierne zložité. Kontrolu má brať ako výzvu na možnosť zlepšiť svoje služby a procesy, dodala Ghannamová. Štátny tajomník Ondruš informoval o výsledkoch 124 kontrol rôznych typov sociálnych zariadení zo strany rezortu v júni a júli 2019. Ako zistené chyby napríklad uviedol falšovanie reálnej dochádzky klientov, opakovanú neprítomnosť zamestnancov či službu zúžená na podávanie obedov v konkrétnych zariadeniach neziskových organizácií Bella Vita, Hugold, Jar života či obecné zariadenie v Bátorových Kosihách. Najčastejšie pochybenia našli kontroly u neverejných poskytovateľov. Rezort detailne vyhodnotí dôkazy, ktoré má a vo viacerých prípadoch sa obráti na Generálnu prokuratúru SR, podá podania súvisiace s podozrením zo spáchania subvenčného podvodu. APSS SR uviedla, že zariadenia uvedených neziskových organizáciách ani samosprávy nie sú jej členmi, ani pozitívne hodnotená obec Veľké Ludince. Naopak Spolok sv. Vicenta de Paul, ktorý dosiahol kladné vyhodnotenie, je členom asociácie.


Štrajk na letisku v Budapešti sa neuskutočnil

BUDAPEŠŤ. Štrajk pozemného personálu budapeštianskeho Medzinárodného letiska Ferenca Liszta, ktorý bol avizovaný na pondelok ráno, sa nekonal, oznámila spoločnosť Budapest Airport (BA). Podľa spravodajského servera Privátbankár.hu mali zamestnanci spoločnosti Malév Ground Handling prerušiť prácu medzi 05.00 h a 09.00 h. Štrajk sa mal dotknúť spojov aeroliniek Wizz Air, Tarom, Air France a KLM. Všetky letecké spoje napokon premávali v súlade s letovým poriadkom, uviedla BA.


AKTUALIZOVANÉÚtočník s výbušninou na bruselskej stanici bol z Molenbeeku

Muž chcel odpáliť klincovú bombu, tá však zjavne zlyhala.

BRUSEL. Totožnosť muža s výbušninou, ktorého v utorok večer zneškodnili bezpečnostné zložky na železničnej stanici v Bruseli, je už známa, zatiaľ ju však polícia nezverejnila, aby nedošlo ku sťaženiu vyšetrovania. Belgický minister vnútra Jan Jambon to povedal v stredu ráno pre spravodajský kanál VRT. Belgický denník La Derniere Heure aj flámska televízia VTM informovali, že útočník pochádzal z bruselskej štvrte Molenbeek a mal 37 rokov. Prokuratúra už udalosť vyšetruje ako teroristický útok. Ako informoval federálny prokurátor Eric Van der Sypt, útočník mal v ruksaku kanistre s benzínom a klince."Bolo jasné, že chce spôsobiť oveľa väčšiu škodu, ako spôsobil. Jeho ruksak vybuchol dvakrát, ale mohlo to byť ešte omnoho horšie," vyhlásil Van der Sypt. Prvý výbuch upozornil na páchateľa príslušníkov bezpečnostných zložiek, ktorí ho zneškodnili. V poslednej chvíli útočník podľa Van der Sypta bežal k vojakovi a kričal "Allahu Akbar". "Musíme sa teraz pozrieť aj na to, ako sa tento muž mohol zradikalizovať," vyjadril sa Jambon o atentátnikovi.  Bombový útočník na mieste podľahol svojim zraneniam, nikto iný pri tomto incidente nezahynul ani neutrpel zranenia. Kanál VRT v stredu informoval bez uvedenia zdroja, že zneškodnený muž chcel odpáliť tzv. klincovú bombu, tá však zlyhala. Brusel tak možno iba tesne unikol vážnemu teroristickému útoku, konštatovala v tejto súvislosti tlačová agentúra DPA.


Dievča s rakovinou verilo, že ju zas oživia. Súd jej vyhovel

Štrnásťročné dievča si posledné mesiace pred smrťou želalo, aby jej telo zmrazili. Dúfa, že vedci raz nájdu liek a ona dostane novú šancu.

LONDÝN, BRATISLAVA. Vysneného verdiktu sa štrnásťročné dievča nedožilo, no umieralo v pokoji. Tušilo, že súd jej vyhovie a možno pre ňu nejde o poslednú rozlúčku so životom. Dievča v médiách známe len pod skratkou JS malo rakovinu a v posledných mesiacoch pred smrťou si vyhľadalo informácie o kryogenickom zmrazení, teda zachovaniu tela pri veľmi nízkych teplotách. „Nechcem, aby ma pochovali. Chcem žiť dlhšie a myslím si, že raz objavia liek na moju rakovinu a budú ma schopní oživit,“ napísala v liste, ktorý poslala súdu. „Chcem dostať túto šancu, také je moje prianie.“ Matka s rozhodnutím dcéry súhlasila, otec, ktorého nevidela od roku 2008, však nie. Preto mal súd povedať, kto má právo rozhodovať o tom, čo sa deje s telom dieťaťa po smrti. Štrnásťročné dievča bolo ešte maloleté, rozhodnutie tak ostalo na zákonnom zástupcovi. Sudca Peter Jackson určil, že rozhodnutie ostáva len na matke, lebo tá sa o dcéru väčšinu života sama starala. Dcéra odmietla aj možnosť stretnúť sa s otcom, keď sa pred rokom dozvedel o jej chorobe. Otec nakoniec postoj zmenil. „Rešpektujem dcérino rozhodnutie, toto je posledná a jediná vec, ktorú odo mňa žiadala,“ cituje ho Guardian. Telo dievčaťa už zmrazili a previezli do Spojených štátov, kde ho komerčná spoločnosť bude „na večnosť“ udržiavať v chlade. Náklady na tento proces sú asi 43-tisíc eur, matke pomohli nadšenci kryogenického zmrazenia a podporovatelia jeho ďalšieho výskumu. Prvé zmrazenie tela sa uskutočnilo ešte v 60. rokoch, no stále ide len o stovky prípadov. Dôležité je, aby sa telo pripravilo okamžite po smrti, najlepšie v rozpätí niekoľkých minút. „Vedecká teória je pri tejto téme veľmi nejednoznačná a veľa sa diskutuje o etických následkoch,“ uviedol sudca Jackson. Na druhej strane je pri niektorých lekárskych odboroch bežné, že sa využíva zmrazovanie tkanív, napríklad spermii. „Zmrazenie celého tela to privádza do extrému.“ Spolupracovať pri tom musela aj nemocnica, kde dievča ležalo. Sudca zdôraznil, že to neznamená, že miestni lekári tento postup schvaľujú. „Práve naopak, profesionáli sa pri tejto téme cítia veľmi neisto," dodal Jackson.


Dve nemecké firmy investujú na Slovensku vyše 25 miliónov eur

Firmy vytvoria viac ako sto pracovných miest.

BRATISLAVA. Dve nemecké firmy z odvetvia automobilového priemyslu a strojárstva investujú na Slovensku dohromady vyše 25 miliónov eur a vytvoria viac ako 100 pracovných miest. Vyplýva to z materiálu ministerstva hospodárstva, ktoré zároveň navrhlo udeliť obom investorom štátne stimuly. Nemecký výrobca športových áut Porsche vynaloží prostredníctvom svojej dcérskej firmy Porsche Werkzeugbau 13,59 milióna eur do výstavby technologického centra pre automatizáciu a robotizáciu automobilovej produkcie. Neďaleko Piešťan na západe krajiny zamestná 34 ľudí. Podľa starších informácií spoločnosť v ďalšej fáze svojho projektu počíta s produkciou výrobných liniek pre automobilový priemysel. Investíciu by mal štát podporiť sumou dva milióny eur. Porsche Werkzeugbau už má na Slovensku výrobný závod v Dubnici nad Váhom, kde zamestnáva okolo 175 ľudí. Ďalšie nemecká skupina Mühlbauer vynaloží 12 miliónov eur na výstavbu technologického centra na juhu krajiny, kde bude poskytovať inžinierske služby v oblasti výskumu a vývoja. Vytvorí tam 70 pracovných miest. Koncern, ktorý sa zaoberá vývojom a výrobou strojov, technológií a bezpečnostných riešení, už prevádzkuje na Slovensku výrobný závod. Ministerstvo hospodárstva navrhlo podporiť investíciu skupiny stimulmi v hodnote tri milióny eur. Obaja investori realizujú spomínané projekty v regiónoch, kde je nezamestnanosť nižšia ako celoslovenský priemer. Miera nezamestnanosti sa na Slovensku pohybuje tesne pod hranicou piatich percent, je tak blízko historického minima. Slovenská ekonomika v druhom tohtoročnom štvrťroku výrazne spomalila tempo medziročného rastu, a to na dve percenta z 3,7 percenta v prvom kvartáli. Dôvodom bol najmä prepad exportu.


Trump porazil vo voľbách Clintonovú (minúta po minúte)

Minúta po minúte

Dôležité udalosti

Sociálne siete

Tento svet sa skončil

Médiá sa mýlili

Reakcia trhov

Trump chce byť prezidentom všetkých Američanov.

9:10 Minútu po minúte sme ukončili, ďakujeme za pozornosť. Rekcie na Trumpovo víťazstvo si môžete prečítať tu:  9:00 Podľa denníka The New York Times chýba do úplných výsledkov ešte bilancia zo štyroch štátov, ktorá ale už výsledok neovplyvní. Trump má podľa denníka nádej získať až 310 voliteľských hlasov. Podľa televízie CNN si ich zatiaľ zaistil 288, zatiaľ čo Clintonová 215. 8:50 „Je mi ľúto že som vás nechal čakať, je to komplikovaná záležitosť," vyhlásil na začiatok prejavu Trump a pokračoval: "Práve som dostal telefonát od Hillary Clintonovej. Pogratulovala nám aj nášmu víťazstvu, lebo tento večer je o nás, a ja som jej pogratuloval k veľmi tvrdému boju. Hillary prešla dlhú cestu a my jej dlžíme veľké poďakovanie za službu našej krajine,“ vyhlásil. Tieto jeho slová boli v príkrom kontraste voči doterajšej, zvyčajne vášnivej rétorike ohľadne Clintonovej, ktorej súčasťou boli počas predvolebnej kampane aj výzvy na jej uväznenie. „Všetci republikáni, demokrati a nezávislí, je čas spojiť sa ako jeden spojený národ. Sľubujem, každému, že budem prezidentom každého obyvateľa tejto krajiny. A to je pre mňa dôležité. Budem prezidentom Američanov každej rasy a vierovyznania, “ pokračoval. O zahraničných vzťahoch vyhlásil: „Chcem povedať celému medzinárodnému spoločenstvu. Budeme s každýmzaobchádzať rovnako. Budeme hľadať spoločnú reč a nie nepriateľstvo. Ponúkame partnerstvo nie konflikt.“ 8:48 „Toto je historická noc. Americký ľud prehovoril a zvolil si nového šampióna. Je ťažké si to pre mňapredstaviť a som hrdý, že vám budem slúžiť ako viceprezident,“ vyhlásil Mike Pence.  8:43 Clintonová podľa CNN uznala Trumpovo víťazstvo.  8:30 Donald Trump je už vo svojom volebnom štábe, čaká sa na jeho prejav. Americké médiá ho už pasovali za víťaza volieb a budúceho prezidenta. 8:29 Štát Wisconsin podporil Trumpa desiatimi hlasmi a republikán je podľa CNN vo vedení v pomere 257:215. 8:11 "Výsledky volieb ukazujú, že liberálno-demokratické usporiadanie, ako ho poznáme, prestáva existovať. USA boli dosiaľ osvietenským a modernizačným politickým projektom založenom na dôvere v spoločné inštitúcie a viere v to, že občania bez ohľadu na pôvod či náboženské presvedčenie dokážu spoločne vytvárať pozitívne spoločenstvo. Trumpove víťazstvo naznačuje, že tieto dlhodobo budované piliere sa rozpadávajú a môže prichádzať obdobie vnútornej destabilizácie. Podobne, z globálneho pohľadu, Spojené štáty dosiaľ garantovali liberálno demokratické usporiadanie vo svetovej politike založené na rešpekte k spoločným inštitúciám. Donald Trump je nepredvídateľný. Môžu nasledovať chaotické rozhodnutia, ktoré vytvoria priestor na presadzovanie záujmov nedemokratických režimov vo svete. Vzniknutá situácia je celkovo obrovským testom schopnosti liberálnych demokracií vo svete udržať svoj vplyv." Reaguje na výsledky volieb pre SME politológ Jozef Bátora z Univerzity Komenského. 8:09 Každý hlas sa počíta, vyhlásil šéf Clintonovej kampane John Podesta o druhej hodine miestneho času. Ľudí sa poslal vyspať s tým, že dnes už k voľbám nič nepovedia. Clintonová pred svojich podporovateľov neprišla. 8:01 Dav nadšených Trumpových stúpencov zhromaždený v New Yorku požaduje, aby sa už vyhlásil za víťaza. Hillary Clintonová svojim priaznivcom poslala na twitteri ďakovný odkaz: "Nech sa stane čokoľvek, ďakujem vám za všetko". Prvý komentár denníka The New York Times, ktorý otvorene stál za Clintonovou, sa utápa v zúfalstve. "Povýšenie nezodpovedného a nevzdelaného muža, ktorému radia zlí ľudia, na vodcu národa je veľmi zlá správa. Je zvlášť zlá vzhľadom na krehký stav sveta," konštatoval denník. 7:54 Trumpovi začali ešte pred oznámením výsledkov chodiť zo zahraničia prvé gratulácie k víťazstvu. Medzi prvými boli bývalí či súčasní predsedovia európskych krajne pravicových a pravicovo populistických strán Marine Le Penová, Geert Wilders a Nigel Farage. 7:41 Trump získal Aljašku a tri voliteľské hlasy. Magnát je podľa CNN vo vedení v pomere 247:215.  7:24 Volebný boj sa zmenil na dramatický stíhací súboj vďaka tomu, že Trump dokázal získať vidiecke a robotnícke oblasti krajiny a Clintonová si nedokázala vybudovať silnú pozíciu vo veľkých mestských regiónoch, ktoré sú tradične demokratické. V analýze priebežných výsledkov to napísal The Wall Street Journal. Prieskumy medzi voličmi a tiež priebežné výsledky ukazujú, že Clintonová nedokázala zopakovať silnú podporu prezidenta Obamu medzi černošskými obyvateľmi, čo sa negatívne prejavilo vo veľkých priemyselných mestách. Vo Filadelfii, ktorú The Wall Street Journal označuje za stroj na demokratické hlasy, mala o 46-tisíc hlasov menšiu podporu ako mal Obama v roku 2012. A práve to bol jeden z dôvodov, prečo bol v Pensylvánii súboj s Trumpom taký tesný. Trump dokázal z tohto problému Clintonovej vyťažiť maximum aj tým, že poprel očakávania, že mizivá podpora medzi menšinami kvôli jeho výrokom na adresu prisťahovalcov z Mexika, či zákaz vstupu moslimov do krajiny prispeje k magnátovmu pádu. Miliardár naopak dokázal osloviť väčší podiel menšín, než sa to v roku 2012 podarilo neúspešnému republikánskemu kandidátovi Mittovi Romneymu. Za Trumpa sa postavilo 29 percent Hispáncov, to je o dva percentuálne body viac ako za Romneyho, a 29 percent Ázijcov, čo bolo o tri percentuálne body viac. 7:09 Trump sa vďaka ďalšiemu štátu posunul bližšie k Bielemu domu. V Utahu získal šesť voliteľských hlasov. Pomer je momentálne 244:215 pre republikánskeho kandidáta. Výsledky nepoznáme ešte z dôležitých štátov Pensylvánia, Wisconsin, Minnesota, či Michigan. Iba v jednom z nich však vyhráva Clintonová. Trump má tak oveľa väčšie šance. 7:03 Na ázijských trhoch, ktoré sú zatiaľ ako jediné otvorené, začína vznikať panika a chaos. Trhy prudko padajú. Píše Bloomberg. Obchodníci v posledných dňoch na základe prieskumov očakávali výhru Hillary Clintonovej. Možná výhra Trumpa ich šokovala. "Sme svedkami zhonu na trhu," hovorí Robert Tipp. Mexická mena pesos padla o približne 11 percent, čo je najviac za posledné dve desaťročia Dôležitý americký index S&P 500 Index si odrátal 4,5 percenta. Viac (5,3 percenta) padol po ohlásení brexitu. 6:52 "Sme nadšení a plní nádeje," komentovala priebežné výsledky šéfka Trumpovho volebného tímu Kellyanne Conwayová. O 7:00 hod. sa zatvárajú volebné urny aj na Aljaške a celoštátne hlasovanie sa tak po 25 hodinách končí. V centre newyorského Manhattanu sa zhromaždili tisíce Trumpových stúpencov, ktorí napäto sledujú výsledky hlasovania. Podľa denníka The New York Times má Trump šancu získať hlasy možno až 310 voliteľov. 6:43 Podľa toho ako postupne prichádzajú výsledky sa zdá, že Trumpa vo veľkom podporuje vidiecke obyvateľstvo po celej krajine.  6:40 Súboj v Pensylvánii, kde sa bojuje o 20 voliteľských hlasov je vyrovnaný. Po zrátaní 96 percent hlasov vedie Trump o štyri desatiny percenta. 6:34 Nevada podporila Clintonovú a získala šesť hlasov voliteľov. Stav je momentálne 238:215 pre Trumpa.  6:33 Prečo tak málo odborníkov objavilo potenciál nalákať voličov, ktorý mal v sebe Donald Trump? Čítajte viac: 6:19 Voľby priniesli dramatický zvrat a oproti predvolebným prieskumom má Biely dom na dosah republikánsky kandidát Donald Trump. Zodpovedá tomu aj nálada v jeho štábe, kde to podľa televízie NBC News pripomína skôr večierok, než napäté čakanie. Naopak v centrále demokratov panuje očividné rozčarovanie z nečakaného vývoja. Medzi priaznivcami Clintonovej, ktorí sledujú sčítanie hlasov v štábe na Manhattane, zavládlo podľa denníka The Guardian ticho. Ešte v priebehu postupného uzatvárania volebných miestností bol cítiť všadeprítomný optimizmus. Poradcovia Clintonovej vyjadrovali veľké očakávania, že Florida pripadne niekdajšej prvej dáme. Práve ovládnutie Floridy Trumpom znamenalo zvrat. Trumpov štáb po oznámení, že magnáta podporila Florida, prepukol krik a skandovanie. Dav sa podľa NBC News začal objímať a pripíjať si na úspech. Na oslavy je ale zatiaľ ešte skoro, hoci podľa zhodného názoru amerických médií Trump má v tejto chvíli k Bielemu domu oveľa bližšie než Clintonová. 6:08 Trump si pripísal ďalších šesť hlasov za víťazstvo v štáte Iowa. Republikán vedie v pomere 238:209.  Streda 5:55 Okrem voľby hlavy štátu, poslancov Snemovne reprezentantov a tretiny Senátu a 12 guvernérov mnohí Američania hlasovali aj v miestnych referendách. Deväť štátov hlasovalo o marihuane. V Kalifornii schválili jej používanie na rekreačné účely. Streda 5:53 Ak by sa voľby náhodou skončili remízou, o novom prezidentovi by rozhodol Kongres. Ten by si už nevyberal spomedzi dvoch finalistov, ale zvolil by úplne iného prezidenta. Streda 5:48 Trump si pripísal ďalšie dôležité víťazstvo, tentoraz v Georgii. Republikán je vo vedení 232:209.  Streda 5:42 Clintonová zafarbila Washington na modro a pridala 12 hlasov. Pomer je podľa CNN 216:209 pre Trumpa.  Streda 5:35 Donald Trump vyhral na kľúčovej Floride, čím sa výrazne priblížil k Bielemu domu. Republikánsky kandidát tak má 216 z 270 potrebných hlasov voliteľov. Po víťazstve na Floride zavládla v tábore republikánov bujará nálada.  Streda 5:28 Trump zvíťazil v Nebreske a Clintonová v Oregone. Pomer hlasov je podľa CNN 197:187 pre Clintonovú.  Streda 5:25 Posledné dni kampane som strávil v Michigane a bolo cítiť, že Trump tam získava. Len tabúľ v záhradách mal výrazne viac a nespokojnosť s vládou na vidieku bola veľká. Mnohí volili Bernieho Sandersa a teraz mohli zostať doma. V závere kampane tam bol Trump, Pence, Obama, Bill Clinton a samozrejme Clintonová. Michigan je štát, ktorý zdevastoval kolaps automobiliek, ale v prezidentských voľbách roky volil demokratov. Teraz všetko záleží na tom, či Clintonová dobehne stratu v mestách ako Detroit s veľkou afroamerickou a moslimskou komunitou a z dvoch ultraliberálnych okresov dvoch univerzít - University of Michigan a Michigan State University. Rozdiel sa dá stiahnuť - na konci to bude veľmi tesné a môžeme byť hore ešte dlho. Sledovať treba aj Wisconsin, kde je to tesné a ak ho nevyhrá, tiež to dá Trumpa na dostrel víťazstva. Vo Wisconsine tiež ešte chýbajú veľké demokratické okresy, píše Braňo Ondrášik. Streda 5:18 To, o čom sa hovorilo pred voľbami, sa stáva skutočnosťou. Stránka kanadského imigračného úradu skolabovala, príliš veľa Američanov sa zaujíma, ako sa môžu presťahovať do Kanady. Streda 5:11 Momentálne sa rozhoduje v štáte Michigan, kde žije aj Slovenka Jana Navrátilová. Kampaň v štáte popísala takto: "Mesto Ann Arbor je veľmi liberálne, v predzáhradkách idylických viktoriánskych domov vidno zastoknuté plagáty Hillary, ale aj bannery s menami lokálnych poslancov, kandidátov do Kongresu, sudcov... Američania si v utorok nevolia len prezidenta. Čím ďalej však som od Ann Arbor, tým častejšie vidím plagáty Trumpa." Streda 5:23 Posledné dni kampane som strávil v Michigane a bolo cítiť, že Trump tam získava. Len tabúľ v záhradách mal výrazne viac a nespokojnosť s vládou na vidieku bola veľká. Mnohí volili Bernieho Sandersa a teraz mohli zostať doma. V závere kampane tam bol Trump, Pence, Obama, Bill Clinton a samozrejme Clintonová. Michigan je štát, ktorý zdevastoval kolaps automobiliek, ale v prezidentských voľbách roky volil demokratov. Teraz všetko záleží na tom, či Clintonová dobehne stratu v mestách ako Detroit s veľkou afroamerickou a moslimskou komunitou a z dvoch ultraliberálnych okresov dvoch univerzít - University of Michigan a Michigan State University. Rozdiel sa dá stiahnuť - na konci to bude veľmi tesné a môžeme byť hore ešte dlho, píše Braňo Ondrášik. Streda 5:18 To, o čom sa hovorilo pred voľbami, sa stáva skutočnosťou. Stránka kanadského imigračného úradu skolabovala, príliš veľa Američanov sa zaujíma, ako sa môžu presťahovať do Kanady. Slovné spojenie "Ako sa presťahovať do Kanady" bolo v posledných mesiacoch jedným z najvyhľadávanejších v Google. Počet vyhľadávaní tejto témy prudko vzrástol, keď bolo jasné, že za Republikánsku stranu bude kandidovať Donald Trump. Streda 5:05 Trump získal Severnú Karolínu a 15 hlasov, momentálne je pomer 186:190.  Streda 5:02 CNN prirátala 55 voliteľov hlasov z Kalifornie Clintonovej, demokratka sa tak dostala do vedenia v pomere 190:171.  Streda 4:39 Clintonová získala 13 voliteľských hlasov z Virgínie a pridala aj deväť z Colorada. Trump vedie v pomere 167:131.  Streda 4:34 Čo sa musí ešte stať, aby Clintonová vyhrala? Florida bude extrémne tesná, aj Severná Karolína, ale oba si môže dovoliť prehrať. Musí si udržať Michigan, ináč je Trump prezidentom. V Michigane sa stále čaká na obrovské demokratické okrsky. Hovorí z New Yorku Braňo Ondrášik. Streda 4:26 Trump si pripísal veľké víťazstvo v štáte Ohio a pripísal si 18 voliteľských hlasov, momentálne vedie v pomere 167:109.  Streda 4:24 Na Floride je zrátaných 99 percent hlasov, Trump už zrejme víťazstvo v tomto dôležitom štáte nepustí. Ďalším kľúčovým štátom tentoraz pre Clintonovú bude Michigan. Tam je spočítaných zatiaľ iba 30 percent hlasov. Streda 4:14 Trump zafarbil na červeno Missouri a Clintonová na modro Nové Mexiko. Pomer hlasov je momentálne 149:109 pre Trumpa. The New York Times teraz dáva Trumpovi 80-percentnú šancu na výhru, denník pritom dlho považoval za favoritku Clintonovú.  Streda 4:09 Trumpova dcéra Ivanka zverejnila na twitteri záber rodiny spolu s Mikeom Pencom, ako s napätím sledujú výsledky volieb. Streda 4:01 Trump podľa CNN vyhral v Monatne a pridal tri voliteľské hlasy. Nad Clintonovou tak vedie v pomere 139:104.  Streda 3:55 New York Times predpovedá 58-percentnú šancu na výhru Trumpovi. Za niekoľko minút sa zatvoria volebné miestnosti v Iowe, Nevade, Monatane a Utahu. Streda 3:50 V kľúčovom štáte Florida, je zrátaných 93,5 percenta hlasov. Súboj je taký tesný, že sa ešte nedá povedať, kto vyhral. V ďalšom kľúčovom štáte Ohio priebežne vedie Trump. Streda 3:41 Clintonová získala Connecticut a s ním sedem voliteľov. Trump pridal Louisianu. Clintonová má aktuálne 104 voliteľov. Trump 136. Streda 3:40 Na nečakane tesný volebný súboj reagujú burzy nervózne. Hlavný index tokijskej burzy Nikkei odpísal viac ako štyri percentá. Indexy hongkonských akcií Hang Seng a juhokórejských KOSPI klesli zhodne o dve percentá. Nestabilita zavládla tiež na austrálskej burze. Nestabilitu vidieť aj na devízových trhoch. Mexické peso sa voči doláru prepadlo o osem percent. Obchoduje sa na historicky najnižšej úrovni v hodnote 19,86 pesos za dolár. Streda 3:30 Podľa New York Times sú šance vo voľbách momentálne vyrovnané. Streda 3:28 Republikánsky kandidát na viceprezidenta a guvernér Indiany Mike Pence sa s manželkou presunul za Donaldom Trumpom do Trump Tower, kde budú spoločne sledovať výsledky volieb. Streda 3:13 Na červeno sa zafarbili aj ďalšie štáty - Trump pridal Texas a Arkansas. Republikánsky kandidát sa dostal do vedenia v pomere voliteľských hlasov 128 ku 97.  Streda 3:04 Trump ovládol Severnú Dakotu, Južnú Dakotu, Wyoming, Nebrasku, Kanssas. Clintonová vyhrala v New Yorku. Hillary má tak 97 hlasov voliteľov a Trump 84.  Streda 3:00 Voliči tiež vyjadrujú svoj názor na opatrenia regulujúce držbu zbraní. Tento rok reguláciu podporuje približne o sedem percent ľudí viac ako pred štyrmi rokmi. K tomuto nárastu mohla prispieť aj v médiách často citovaná štatistika, podľa ktorej za 365 dní úrady zaznamenali 375 masových strelieb. Streda 2:59 Iba pár tisíc ľudí sa dostalo do Javitsovho centra, vonku na obrazovke sledujú výsledky ďalšie tisícky. Vyzdobení odznakmi Hillary a tričkami - som odporná žena či Love Trump's Hate. Zatiaľ sú výsledky podľa očakávania tesné na Floride, ale ešte sa čaká na veľké mestá, rovnako vo Virgínii. Treba sledovať Michigan, kde to tiež môže byť tesné. Čo sa týka vedenia celkovo - ešte neprišli výsledky z veľkých štátov na západnom pobreží. Podobne vyzerala mapa o takomto čase v roku 2012 a demokrat vyhral. Clintonová však určite nie je za vodou, o hodinu - dve to uvidíme oveľa jasnejšie - či sa náhodou republikán neblíži k tesnej výhre. Píše z New Yorku Braňo Ondrášik. Streda 2:52 Republikánska strana si podľa očakávania udrží väčšinu v Snemovni reprezentantov. Uviedli to na základe svojich prepočtov televízne stanice NBC a ABC. Okrem prezidenta Američania volili, či stále volia aj novú Snemovňu reprezentantov a tretinu Senátu. Na ich zložení bude závisieť, ako bude môcť nová hlava štátu presadzovať svoje predstavy. Streda 2:49 V centre pozornosti je teraz Florida, ktorá je s 29 voliteľmi považovaná za jeden z kľúčových štátov pre víťazstvo. Médiá sa zhodujú na tom, že pre Trumpa je Florida prakticky nevyhnutná. Na Floride je zatiaľ sčítaných zhruba 91 percent hlasov a Trump má aktuálne náskok približne jeden percentuálny bod. Streda 2:32 Trump podľa CNN vyhral v Alabame aj Južnej Karolíne.  Streda 2:25 Clintonová vedie momentálne o 20 voliteľov, ale v celkovom súčte získal zatiaľ o takmer milión hlasov viac Trump. Streda 2:08 Clintonová získala Maryland, New Jersey, Delaware, Massachusetts, Washington D.C., Rhode Island, Illinois, Trump má Mississippi, Oklahomu a Tennessee. Clintonová má momentálne 68 hlasov voliteľov, Trump 48.  Streda 1:58 V kľúčovej Floride pokračuje dráma, Clintonová vedie po tom, ako je zrátaných 70 percent hlasov nad Trumpom o tri percentá. Streda 1:30 V jednotlivých štátoch sa začali uzatvárať volebné miestnosti a volebné štáby oboch kandidátov netrpezlivo očakávajú prvé odhady výsledkov. Hlasovanie sa zatiaľ obišlo bez väčších incidentov. Streľba neďaleko volebnej miestnosti v Kalifornii podľa miestnej polície zrejme s voľbami nesúvisela. Trump podľa exit pollov vyhral v Západnej Virgínii. Trump tak zatiaľ získal hlasy 24 voliteľov, Clintonová tri. Na zvoleniu do Bieleho domu je potrebných 270 z 538 voliteľov. Streda 1:00 Voľby sa oficiálne skončili v šiestich štátoch - vo Vermonte, Georgii, Indiane, Kentucky, Južnej Karolíne a Virgínii - a tiež vo väčšine Floridy Streda 00:51 Trump podľa predpokladov vyhral v Kentucky a Indiane, Clintonová vo Vermonte. Tieto výsledky nie sú prekvapivé, predpokladali ich predvolebné prieskumy. Streda 00:31 O jednej hodine sa zatvárajú miestnosti v niektorých dôležitých štátoch. Kľúčová bude Florida, kde sa o tomto čase zatvorí väčšina miestností. Florida: V tomto štáte Donald Trump musí vyhrať, ak sa má stať prezidentom. Bez neho má len veľmi malú šancu. Očakáva sa, že výsledky by mohli byť pomerne skoro, keďže mnoho ľudí v štáte volilo predčasne. Portál FiveThirtyEight pred voľbami predpovedal, že tento štát s 29 voliteľmi na 55 percent ovládne Clintonová. O voľbách tak môže byť prakticky rozhodnuté pomerne skoro. Georgia: Tento štát by mal získať pre seba Trump, no údaje z exit pollov o účasti Afroameričanov by mohli naznačiť celkový trend. New Hampshire je tesnejší, ako sa pôvodne očakávalo, no podľa predpokladov by mala tesne vyhrať Clintonová. Rovno ako aj Virgíniu, Južnú Karolínu by mal získať na svoju stranu republikán Trump. Streda 00:30  Jednu z volebných miestností v meste Azusa v štáte Kalifornia museli zavrieť kvôli streľbe. Dvaja ľudia sú zranení, previezli ich do nemocnice.Lokálny web televízie CBS informuje o tom, že niekto začal strieľať na hliadkujúcich policajtov. Incident sa odohral mimo volebnej miestnosti. Streda 00:27 Väčšina Američanov je presvedčená o tom, že výsledky budú spočítané spravodlivo. Vyplýva to z prieskumu agentúry AP medzi ľuďmi, ktorí odvolili. Dôvera voličov vo férové voľby ale nie je bezhraničná, zhruba tretina voličov verí len v určitú mieru spravodlivosti. Veľké presvedčenie o tom, že žiadne podvody nebudú, má asi polovica respondentov. Zvyšok oslovených vo férovosť neverí vôbec alebo len veľmi málo. O možných volebných podvodoch či machináciách počas kampane opakovane hovoril Trump, žiadne dôkazy ale nepredložil. Z ďalšieho prieskumu AP vyplynulo, že viac ako polovica oslovených hlasujúcich hodnotí kladne prácu dosluhujúceho prezidenta Baracka Obamu, zároveň je ale väčšina opýtaných voličov znepokojená výkonom federálnej vlády. Streda 00:03 Prvé volebné miestnosti uzatvorili v štátoch Indiana a Kentucky. Ďalšie štáty začnú uzatvárať hlasovacie miestnosti postupne za hodinu. Po 01:00 SEČ sa tiež očakávajú prvé odhady, meno nového prezidenta by mohlo byť známe po 05:00 SEČ. Za hodinu sa skončia voľby v Georgii, vo zvyšku Indiany a Kentucky, v Južnej Karolíne, Vermonte a Virgínii. Za ďalšiu polhodinu sa zatvoria volebné miestnosti v Severnej Karolíne, Ohiu a Západnej Virgínii. Podľa časových pásiem sa budú voľby končiť aj v ďalších častiach USA, do 05:00 SEČ potom hlasovanie skončí v drvivej väčšine štátov vrátane Kalifornie. Utorok 23:49 Pred Trumpovým mrakodrapom nechali úrady postaviť hradbu z nákladných vozidiel naložených pieskom, rovnaké opatrenie platí aj pri Javitsovom centre na Manhattane, kde hlasovanie sleduje Clintonová so svojím štábom. Nákladné autá s pieskom slúžia na zastavenie prípadného samovražedného atentátnika, ktorý by chcel do budovy nabehnúť s vozidlom naloženým výbušninami. Utorok 23:34 Clintonová vystúpi s prejavom v Centre Jacoba Javitsa, kam smerujú tisíce ľudí. Musia ho obísť viac ako kilometer. Rad na akciu je tiež dlhý - stovky metrov a prakticky stále prichádzajú ďalšie stovky ľudí - je to kontinuálny prúd ľudí s odznakmi Hillary. Akcia sa má začať asi o pol hodinu. Uvidíme či o pár hodín budú mať čo oslavovať. Píše a fotí Braňo Ondrášik. Utorok 23:29 Bývalý republikánsky prezident George W. Bush nehlasoval za Clintonovú. Nehlasoval však ani za kandidáta republikánov Donlada Trumpa. Podľa svojho hovorcu spolu s manželkou Laurou odovzdali v prezidentských voľbách prázdny hlasovací lístok. V ostatých voľbách hlasoval za republikánov. Utorok 23:10 Donald Trump bude volebnú noc oslavovať aj s takouto tortou. Utorok 23:08 Trumpovo tvrdenie o zmanipulovaných voľbách má síce podľa agentúry AP ďaleko od pravdy, z niektorých miest však hlásia problémy, ktoré komplikujú hlasovanie. Niekde ide o problémy so strojmi, inde si voliči sťažujú na praktiky hraničiace so zastrašovaním. S ťažkosťami sa stretli napríklad voliči v Severnej Karolíne, kde nefungujúci stroj overujúci voličské registrácie donútil miestnych pracovníkov registrácie overovať manuálne, čo viedlo k viac ako desaťminútovému zdržaniu. Dotykové volebné prístroje museli vymeniť za papierové lístky v Utahu, kde sa ľudia tiež zdržali výrazne dlhšie. V jednej zo škôl, ktorá slúži ako volebná miestnosť na predmestí texaského Houstonu, sa pokazil počítač, čo dočasne donútilo úradníkov presmerovať voličov do iného volebného strediska vzdialeného viac ako tri kilometre. Prípady údajného zastrašovania hlásili podľa denníka The Washington Post ľudia z okresu Miami-Dade na Floride, kde vraj pred volebnými miestnosťami ktosi "agresívne kričal do megafónov". O podobných prípadoch informovali médiá z Floridy už počas predčasného hlasovania. Problémy mali aj v štáte Colorado, kde na niekoľko minút vypadol systém na registrovanie voličov. Dôvod výpadku nie je známy, systémy však už fungujú normálne. Utorok 22:53 Hoci sa voľby zďaleka neskončili, niektorí Mexičania sa už pripravujú na oslavy možnej Trumpovej porážky. Cez facebook sa organizuje skupina, ktorá chce v prípade úspechu Clintonovej oslavovať pri ikonickej soche Anjela nezávislosti v centre mexickej metropoly. Účasť na večierku už prisľúbilo vyše päťtisíc ľudí. Trump je v Mexiku nepopulárny kvôli svojim vyhláseniam počas kampane. Okrem iného povedal, že chce na južnej hranici postaviť múr. Tiež chce z krajiny deportovať všetkých migrantov, ktorí sa v USA zdržiavajú bez patričného povolenia. Utorok 22:48 Väčšina Američanov si želá silného vodcu, ktorý krajinu dostane z područia bohatých a mocných. Vyplýva to z prieskumu, ktorý agentúry Reuters a Ipsos vykonali medzi voličmi. Internetovej ankety sa zúčastnilo vyše 10-tisíc ľudí. Utorok 22:26 Trump bude sledovať výsledky volieb s rodinou vo svojom mrakodrape Trump Tower na Manhattane. Utorok 22:18 Americké akciové trhy prekonali počiatočný pokles a miernymi ziskami nadviazali na pondelkové prudké oživenie z deväťdňovej série strát. Wall Street v deň prezidentských volieb povzbudili známky možného víťazstva Clintonovej, ktorá je ako symbol statusu quo favoritkou finančných trhov. V miernom raste pokračoval aj americký dolár. Utorok 22:06 Katastrofický scenár podľa Mandora. Utorok 21:31 Obyvatelia kenskej dediny, z ktorej pochádzal otec prezidenta USA Baracka Obamu, usporiadali vlastnú verziu amerických prezidentských volieb. Výrazne sa v nej priklonili k Obamovej favoritke Hillary Clintonovej. Neoficiálne voľby sa konali v dedine Nyang'oma-Kogelo na západe Kene. Usporiadateľom bol kenský komik Laurence Oyange, podľa ktorého išlo o spôsob, akým sa Keňania mohli spojiť s Amerikou. Oyange povedal, že hlasovanie bojkotoval nevlastný brat amerického prezidenta Malik Obama, ktorý už skôr vyhlásil, že podporuje Clintonovej súpera. V dedine bolo 105 hlasujúcich a 78 percent z nich podporilo Clintonovú. Trumpa "volilo" 11 percent zúčastnených, zvyšné hlasy boli neplatné. Oyange uviedol, že v obci uskutočnili fingované hlasovanie aj počas amerických volieb, v ktorých zvíťazil Obama. Utorok 21:07 Amerika už nikdy nebude ako pred tým. Bez ohľadu na to, či prezidentské voľby vyhrá najhoršia paródia amerického sna Donald Trump, alebo na všetko pripravená Hillary Clinton. Píše šéfredaktorka SME Beata Balogová. Utorok 21:03 Trump aj v deň volieb odmietol sľúbiť, že uzná výsledky hlasovania. V niekoľkých rozhovoroch médiám povedal, že najprv preverí správy o údajných volebných machináciách v niektorých štátoch. Trump na predvolebných mítingoch mnohokrát opakoval, že volebný systém je zmanipulovaný. V telefonickom rozhovore s televíziou Fox News bez bližších podrobností povedal, že má o tom, že v niektorých miestach prebieha manipulácia s volebnými strojmi v prospech demokratov. Na otázku, či uzná výsledky volieb, odpovedal, že najprv musí "zistiť, ako to prebiehalo". Trump podobne hovoril aj v dvoch rozhlasových rozhovoroch. "Dúfam, že to bude férové, myslím, že si povedieme veľmi dobre," povedal stanici 970 WFLA z Floridy. Americké médiá doteraz informovali iba o drobných problémoch s volebnými strojmi v Severnej Karolíne, kde niektorí ľudia museli voľbu opakovať. Utorok 21:00 Prvé odhady výsledkov by sa mali objaviť približne za štyri hodiny. Medzičasom si môžete prečítať veľké profily významných prezidentov USA: Utorok 20:39 Odvolil aj Bernie Sanders, Clintonovej demokratický rival v primárkach. Jeho odkaz bol jasný. „Verím, že dnes porazíme Donalda Trumpa.“   Utorok 20:27 Do zatvorenia prvých volebných miestností zostáva ešte päť hodín, no prvú predstavu ako sa výsledky vyvíjajú a či sa Trumpovi môže podariť prekvapenie, uvidíme podľa prvých výsledkov z Virgínie okolo 2.00 ráno. NBC News práve informovala, že Trumpov tím napadol skoré hlasovanie v Nevade. Sporia sa, či ľudia boli v rade a tak mohli dovoliť - alebo prišli k miestnosti až po termíne. Mnohé ulice na Manhattane sú uzavreté kvôli dvom neďalekým volebným zhromaždeniam - Hillary Clintonovej a Donalda Trumpa. Prvýkrát budú obaja kandidáti cez volebnú noc v meste, ktoré nikdy nespí, od roku 1944. Event Clintonovej v kongresovom centre Javits je otvorený, rozdalo sa pár tisíc lístkov, ďalšie tisíce dostali pozvánku emailom - ale zďaleka nie všetci sa dostanú dovnútra. Zrejme iba hŕstka, už teraz majú byť rady veľmi dlhé. Ale hneď cez cestu pred centrom bude párty pokračovať vonku - takže uvidíme či sa dav bude aspoň trochu podobať Obamovmu z roku 2012. Trumpova párty je skromná, iba v hotelovej hale. Referuje Braňo Ondrášik z New Yorku. Utorok 20:20 Príjemné počasie a tiež vyhrotená predvolebná kampaň prilákala v New Yorku do volebných miestností veľké množstvo voličov, podľa pamätníkov najviac za niekoľko ostatných volieb. Pred volebnou miestnosťou na Manhattane stál až 50-metrový rad. Utorok 20:06 Nemecká kancelárka Angela Merkelová uviedla, že víťazstvo Clintonovej by bolo krokom k rovnováhe mužov a žien medzi svetovými lídrami. Merkelová podľa vlastných slov očakáva výsledky volieb v USA "s napätím". Priamo ku Clintonovej alebo jej súperovi Donaldovi Trumpovi sa vyjadriť odmietla. Na otázku o možnosti toho, že sa šéfkou Bieleho domu stane po prvý raz žena, však odpovedala: "Potom by sme sa dostali trocha bližšie k rovnováhe žien a mužov vo vedúcich pozíciách." Utorok 19:55 Trump zažaloval volebný úrad v Nevade za to, že jedna z volebných miestností bola minulý týždeň otvorená aj po skončení úradných hodín. V štáte, v ktorom predvolebné prieskumy pripisovali tesné víťazstvo demokratom, tým podľa Trumpa úradníci zvýhodnili voličov jeho súperky. Nevada patrí k mnohým štátom, ktoré umožňujú voličom odovzdávať svoje hlasy ešte pred samotným dňom volieb. Nevadský súd ale Trumpovu žiadosť zamietol. Utorok 19:50 Ako vidí americké voľby Ján Gordulič? Zistíte v jeho týždňovke. Utorok 19:44 Krátko potom, ako sa otvorili volebné miestnosti vo všetkých amerických štátoch, má viac dôvodov na optimizmus Hillary Clintonová. Demokratická kandidátka má priebežný náskok účasti svojich voličov na Floride, v Iowe a v Ohiu, ktoré patria ku kľúčovým štátom. Vyplýva to z údajov novozaloženej spoločnosti VoteCastr, ktorá v reálnom čase porovnáva účasť voličov demokratov a republikánov a kombinuje ju s predvolebnými prieskumami. V ôsmich štátoch, kde sú sily demokratov a republikánov považované za vyrovnané a ktoré spoločnosť sleduje, má Trump navrch iba v Pensylvánii. Utorok 18:58 Takto vidí americké voľby náš karikaturista Mandor. Utorok 18:50 Clintonová s prevahou zvíťazila na ostrove Guam. Tamojšie hlasovanie má síce len neoficiálny charakter, avšak za uplynulých vyše 30 rokov spoľahlivo "predpovedalo" výsledky volieb na celoamerickej úrovni. Utorok 18:30 Republikánsky kandidát na viceprezidenta Mike Pence prišiel hlasovať s manželkou a dcérou neďaleko Indianapolisu. Pred hlasovaním si s manželkou doprial jazdu na bicykloch. Na novinárske otázky koho volil odpovedal jednoznačne: „Volil som Donalda Trumpa.“ Utorok 18:24 Odvolilo už aj viacero amerických celebrít, ako napríklad speváčka Taylor Swift, herec Chris Evans, či rapperi Big Boi a Ice Cube. Utorok 18:18 Hlasovanie otvorili už aj v Severnej Karolíne. Práve tento štát by spolu s Floridou mohol rozhodnúť voľby. Podľa analytikov New York Times v štáte tesne zvíťazí Clintonová. Demokratka tiež získala o šesť percent predčasných hlasov viac. Utorok 18:00 Prezident Barack Obama apeloval na sociálnej sieti na ľudí, aby išli voliť. Utorok 17:37 Veľkou témou týchto volieb je aj to, či Donald Trump uzná výsledky volieb v prípade prehry. Jeho syn Donald junior v rannom vysielaní televízie NBC news vyhlásil, že bezpochyby – ak bude zápas férový. "Od začiatku chceme len férový zápas. Dejú sa rôzne veci," povedal. Poukázal tiež na kontroverzné video, v ktorom údajný člen Clintonovej tímu hovorí o organizovanom násilí na Trumpových zrazoch. Autenticitu videí však žiadne zo serióznych médií nepotvrdili. Utorok 17:04 V modrej kravate a s manželkou Melaniou po boku odovzdal Donald Trump svoj hlas. Z davu, ktorý sa zhromaždil pred vchodom do volebnej miestnosti v New Yorku, sa ozývalo prevažne bučanie. "Neviem, je to ťažký výber," odpovedal Trump žartom na otázku, koho bude voliť. Na ďalšiu otázku, ako by zhodnotil priebeh volieb a doterajšie prvé výsledky, odpovedal: "Veľmi dobre, všetko je veľmi dobré. Je to jednoducho veľmi dobré, všeobecne povedané." Svojim voličom na záver pripomenul ťažisko svojho volebného programu: "Vráťme Amerike jej veľkosť. Všetko je to o tom," citovala ho agentúra AP. Hovorí tento záber o všetkom? Utorok 17:00 V jednej z newyorských volebných miestností zatkli skupinu protestujúcich žien, ktoré narušili priebeh volieb. Polonahé a pomaľované heslami ako “Trump, grab your balls” chceli znovu upozorniť na neúctivé výroky republikánskeho kandidáta na adresu žien. Utorok 16:30 Letecká spoločnosť Royal Jordanian Airlines si počas volebného dňa dovolila trochu zavtipkovať. V reklame na twitteri apeluje na moslimských cestujúcich: "Pre prípade, že vyhrá ... Cestujte do USA, kým sa to ešte dá." Utorok 16:10 Líder eurokritickej Strany nezávislosti Spojeného kráľovstva Nigel Farage vyhlásil, že by rád prijal post vo vláde Donalda Trumpa, ak by vyhral. Farage podporil Trumpa aj počas predvolebnej kampane a vystúpil s prejavom na jednom z početných mítingov newyorského realitného magnáta. "Ak by mi ponúkol prácu, bol by som celkom rád jeho veľvyslancom pri Európskej únii," povedal Farage v dnešnom programe televízie ITV. Utorok 15:59 Na viacerých miestach sa po otvorení hlasovacích miestností tvorili dlhé rady. Niektoré spôsobili aj technické problémy. Tie podľa denníka Washington Post hlásili z troch lokalít v štáte Virgínia ako aj v štáte Philadelphia. Jedným z kľúčových štátov je Florida, ktorú republikán Donald Trump musí získať, aby mal šancu voľby celkovo vyhrať. Podľa amerických televízií môže účasť v tomto štáte prekonať historický rekord. Už do pondelka tam možnosť hlasovať pred riadnym termínom využilo takmer 6,5 milióna voličov, čo bolo najviac zo všetkých amerických štátov, a v utorok je záujem tiež veľký. Utorok 15:55 Trumpov prostredný syn Eric zverejnil na sociálnej sieti Twitter fotografiu svojho hlasovacieho lístka, na ktorom označil meno svojho otca. Záber komentoval slovami: "Je to neuveriteľná česť hlasovať za môjho otca. Urobí skvelú prácu v prospech USA". Tento príspevok bol neskôr z Trumpovho twitterového účtu vymazaný. Zverejnením lístka zrejme porušil platné volebné zákony štátu New York. Zástupcovia Erica Trumpa ani volebnej komisie mesta New York sa k správe AP bezprostredne nevyjadrili. Utorok 15:52 Stovky voličov nalepilo nálepky "Hlasoval som" na hrob Susan Anthonyovej, kľúčovej postavy hnutia za práva žien v 19. storočí v USA. Ženy podporujú Clintonovú aj tým, že si na volebný deň obliekli nohavicový kostým. Inšpirovali skupinou na facebooku s názvom Pantsuit Nation (Národ nohavicových kostýmov), ktorá má vyše dva milióny členov. Niektoré Američanky majú na sebe oblečenie bielej farby na počesť sufražetiek. Heather O'Beirnová z mesta Alexandria v štáte Virgínia vysvetlila, že si obliekla biely nohavicový kostým a inšpirovala ju k tomu práve spomínaná skupina na facebooku, ktorá povzbudzuje ženy, aby išli voliť v bielom odeve. Utorok 15:35 Viceprezident Joe Biden odovzdal hlas v škole Alexis I. du Pont High School vo Wilmingtone. Biden v dobrej nálade objímal členov volebnej komisie a neodmietol ani selfie fotky s voličmi. "Zlá správa je, že nejdem preč," povedal s tým, že potom ako odíde z funkcie bude pokračovať v boji proti nerovnostiam v príjmoch. Utorok 14:37  Clintonová odovzdala hlas v domovskej prímestskej obci Chappaqua, štát New York. Pri návšteve volebnej miestnosti ju sprevádzal jej manžel a bývalý americký prezident Bill Clinton.  Clintonová sa zdravila so svojimi priaznivcami, ktorí si ju fotografovali, a podávala si s nimi ruky. Hillary podľa vlastných slov cítila pri hlasovaní veľkú pokoru, pretože, ako povedala, "na výsledky týchto volieb sa spolieha toľko ľudí". Bill Clinton zasa vtipkoval, že sa "po 15 rokoch praxe" nevie dočkať toho, keď bude manželom političky. Utorok 13:34 Americký spisovateľ a novinár Fareed Zakaria to na CNN zosumarizoval takmer pregnantne. Takmer. Vetu, že „je úplne irelevantné, aký máte názor na Hillary Clintonovú, Donald Trump nie je normálny kandidát, je nebezpečenstvom pre americkú demokraciu“, sa chce len vykrátiť. Konkrétne výraz „kandidát“ je nadbytočný. Píše Peter Schutz. Utorok 13:21 Donald Trump môže zmariť šance Los Angeles na zisk práva usporiadať olympijské hry v roku 2024.  "V katastrofickom rebríčku by to bola pre nás deviatka na stupnici od jeden po desať," vyjadril sa jeden člen Amerického olympijského výboru. V prípade Trumpovho víťazstva sa budú v kandidatúre o právo usporiadať olympijské hry 2024 snažiť vymedziť od politiky a poukázať na to, že v Kalifornii má veľkú podporu práve Clintonová. - Utorok 13:06 Koho by v prezidentských voľbách v USA volili ľudia v Bratislave? Utorok 12:44 V niektorých štátoch na východnom pobreží Spojených štátov sa v krátko pred 05.45 h miestneho času (krátko pred 12.00 h SEČ) začalo hlasovanie. Utorok 08:23 V roku 2013 získala Jana Navrátilová americké občianstvo a v utorok môže prvýkrát voliť amerického prezidenta. "V spoločnosti cítiť napätie, pripomína mi to deväťdesiate roky na Slovensku, keď všetci žili politikou," opisuje situáciu v štáte Michigan. Prečítajte si rozhovor s ňou. Utorok 07:55 Trump zaznamenal prvý volebný úspech, keď v súhrnných výsledkoch zvíťazil v predčasnom hlasovaní, ktoré sa tradične konalo v troch malých obciach v štáte New Hampshire na severovýchode USA. Podľa údajov agentúry AP tak Trump vedie nad Clintonovou v pomere 32 ku 25 hlasom. Zatiaľ čo Clintonová vyhrala prezidentské voľby v osadách Dixville a Hart's Location, Trump bol jednoznačným favoritom v Millsfielde, kde takisto začali voliť predčasne už po polnoci miestneho času (06.00 h SEČ). Utorok 06:55 Po prvý raz si budú voliči vyberať medzi tak neobľúbenými kandidátmi, po prvý raz má šancu vyhrať žena, po prvý raz kandiduje nepolitický kandidát. História amerických prezidentských volieb však má viacero zaujímavostí. Utorok 06:35 Ako prví začali hlasovať voliči v troch odľahlých lokalitách v pohorí White Mountains v štáte New Hampshire pri hranici s Kanadou. Ide o tri osady - Dixville Notch, Hart's Location a Millsfield's v Novom Anglicku -, kde tradične využívajú právo obcí s menej ako sto obyvateľmi otvoriť volebné miestnosti o polnoci miestneho času. Riadne hlasovanie sa začne o 6.00 h miestneho času (12.00 h SEČ) v niektorých štátoch na východnom pobreží USA (Connecticut, Virgínia, New York). Hlasovanie v týchto častiach USA sa skončí o 18.00 h (polnoc SEČ), ale väčšina štátov na východnom pobreží ukončí hlasovanie až o 20.00 h miestneho času (streda 2.00 h SEČ) - medzi nimi aj Florida ako kľúčový štát pri hlasovaní v prezidentských voľbách -, či ešte o hodinu neskôr (streda 3.00 h SEČ). Na západnom pobreží sa hlasovanie začína v Kalifornii o 7.00 h miestneho času (16.00 h SEČ). Volebné miestnosti na západnom pobreží - vrátane Kalifornie ako najľudnatejšieho štátu Únie - sa zavrú počínajúc 20.00 h miestneho času (streda 5.00 h SEČ). V tom čase by už mohlo byť jasnejšie, kto sa stane na najbližšie štyri roky novým obyvateľom Bieleho domu. Utorok 06:29 Američania sú aj na slovensku. Koho volili? Utorok 06:24 Organizácia WikiLeaks krátko pred začiatkom volieb zverejnila ďalšie e-maily z prostredia kampane Hillary Clintonovej, ku ktorým získali prístup hackeri. Z uniknutej zložky šéfa Clintonovej kampane Johna Podestu vyplýva, že televízna stanica CNN pred jedným z rozhovorov s Trumpom oslovila predstaviteľov konkurenčnej Demokratickej strany s požiadavkou, aby navrhli moderátorovi, aké otázky má hosťovi položiť. Rovnako postupovala taktiež pred rozhovorom s republikánom Tedom Cruzom, niekdajším vnútrostraníckym súperom Trumpa v súboji o prezidentskú nomináciu. Takáto komunikácia by mohla naznačovať spriaznenosť CNN s demokratmi, obzvlášť po tom, ako sa objavili správy, že dnes už bývalá spolupracovníčka tejto stanice Donna Brazileová komunikovala s predstaviteľmi Clintonovej kampane ohľadne otázok, ktoré by mohli zaznieť v predvolebných debatách. Samotná CNN v pondelok vyhlásila, že na uvedenom postupe nie je "nič pozoruhodné" a ide o prejav zdravého žurnalizmu. Dodala, že rovnako pristupuje aj k republikánom, keďže chce poskytnúť divákom čo najlepšie rozhovory. Utorok 06:21 Trump v pondelok pokračoval v cestovaní po USA, aby využil príležitosť naposledy osloviť voličov niekoľko hodín pred tým, ako sa v krajine otvoria volebné miestnosti. Počas návštevy Severnej Karolíny ako jedného z rozhodujúcich štátov povedal účastníkom mítingu v meste Raleigh, že zostáva už len pol dňa a budú môcť "splniť každý sen, aký si kedy vysnívali pre svoju krajinu a svoju rodinu". V záverečných vystúpeniach vykresľoval ponurý obraz terajšieho života v USA, ktoré sú podľa neho zadlženou krajinou prerastenou zločinom, čo iba on dokáže napraviť, informovala agentúra AP. Trump tiež predpovedal svoje víťazstvo v prezidentských voľbách, zároveň však povedal, že ak by nakoniec neuspel, považoval by svoju kandidatúru za "tú najväčšiu stratu času, energie a peňazí". Prezidentský kandidát republikánov tvrdí, že investoval do svojej kampane 100 miliónov dolárov z vlastných prostriedkov, podľa záznamov, na ktoré poukazuje AP, to však bolo 24 hodín pred voľbami približne o 34 miliónov menej. Utorok 06:18 Voľby budú "skúškou našej doby", pri ktorej sa treba pýtať, či voliči nehlasujú "len proti" niečomu. Prezidentská kandidátka Demokratickej strany Hillary Clintonová to vyhlásila na záverečnom predvolebnom zhromaždení v štáte Pensylvánia, kde vystúpila v pondelok večer miestneho času, iba niekoľko hodín pred otvorením volebných miestností. Clintonová, ktorú citovala agentúra AP, vyhlásila pred tisícmi priaznivcov v meste Filadelfia, že hlboko ľutuje, do akej miery sa stala predvolebná kampaň negatívnou, načo niekto z davu vykríkol, že to nebolo jej vinou. Ešte predtým kandidátka demokratov povedala v rozhlasovom rozhovore, že ak vo voľbách zvíťazí, bude chcieť osloviť aj podporovateľov jej republikánskeho súpera Donalda Trumpa. Na mítingu vo Filadelfii vystúpili na pódiu s Clintonovou jej manžel, exprezident Bill Clinton, dcéra Chelsie, ale aj dosluhujúci prezident Barack Obama a prvá dáma Michelle Obamová. Šéf Bieleho domu vo svojom príhovore odmietol, že by Američania museli voliť Clintonovú len preto, aby tak zahlasovali proti Trumpovi. Zároveň poznamenal, že súčasťou predvolebnej kampane boli "hlúposti", pri ktorých si radšej "zahryzol do jazyka". Utorok 06:15 Svoj hlas odovzdal aj jediný Američan, ktorý v súčasnosti pôsobí na Medzinárodnej vesmírnej stanici. Astronaut Shane Kimbrough podľa zverejnených údajov odvolil v uplynulých dňoch elektronicky z obežnej dráhy, čo umožňuje príslušný zákon štátu Texas z roku 1997. Väčšina amerických astronautov má bydlisko práve v Texase, kde podstupujú výcvik v Johnsonovom vesmírnom stredisku. Pondelok 18:57 Voľby rozhodne voličská účasť. Bude napríklad záležať na tom, koľkí voliči budú ochotní vziať si voľno z práce, koľkých zamestnávateľ uvoľní a koľkí budú ochotní vystáť si rady pred volebnými miestnosťami či cestovať často dlhé vzdialenosti. Na brífingu v New Yorku to povedala politologička Fordham University Christina Greerová. Pondelok 16:47 Víťazstvo Trumpa a realizácia jeho ekonomického programu by uvrhla Spojené štáty do recesie. Uviedol bývalý viceprezident newyorskej burzy (New York Stock Exchange - NYSE) Georges Ugeux pre belgickú televíznu stanicu RTBF. "Máme obrovské problémy v tejto krajine, ktorá už nemá silu, akú mala pred desiatimi alebo 20 rokmi. V určitom okamihu budeme musieť nájsť odvahu na riešenie týchto problémov. Ako to Clintonová alebo Trump v praxi dokážu? Nemáme žiadne tušenie," priznal Ugeux. Kým pri Clintonovej sa dá predpokladať, že bude pokračovať v politike Baracka Obamu, pri Trumpovi sa skloňuje hlavne slovo "nepredvídateľnosť". Vníma to podľa Ugeauxových slov aj finančný svet, ktorý bude preto hlasovať väčšinou za Clintonovú. Pondelok 16:44 Pri Clintonovej je možné očakávať kontinuitu transatlantického vzťahu, kým pre republikánskeho kandidáta Donalda Trumpa je charakteristická neskúsenosť a nepredvídateľnosť vo vzťahu k Európe. Pre TASR to uviedol francúzsky politológ s českými koreňmi, historik a špecialista na strednú a východnú Európu Jacques Rupnik. "Hillary Clintonová je potvrdenie transatlantického spojenectva najmä vo vzťahu k rozbúrenému susedstvu EÚ, či už na juh alebo východ od Stredozemného mora. Clintonová dokáže problémy nielen pomenovať, ale otvorene hovorí, že v spolupráci s Európanmi ich chce riešiť. Donald Trump je v týchto veciach nielen neskúsený, ale aj nepredvídateľný. V tejto kampani využíva kartu izolacionalizmu. Amerika sa príliš angažovala vo svete, čo je ekonomicky neúnosné," konštatoval Rupnik. Pondelok 16:28 „Všetko na svete je pokašľané,“ hovorí Joshua Carr, jeden z podporovateľov Donalda Trumpa, a sťažuje sa na to, že zanikol aj najväčší oceľový komplex pri rieke Ohio – Jones & Laughlin. Zle sú na tom ľudia aj práca. „Dostaňte tam Trumpa a opäť vyhráme,“ dodáva. Prečítajte si, ako to vyzerá v štáte Pensylvánia a čo si o oboch kandidátoch myslia tamojší ľudia. - Pondelok 15:11 "Je to nepohodlné. Väčšina ľudí v utorok pracuje a volebné miestnosti sú otvorené počas bežných pracovných hodín. Prečo to teda robíme? Ako väčšina vecí, tento zvyk siaha hlboko do minulosti a nedrží krok s modernými spôsobmi. Tradícia vznikla ako výhoda - v časoch, keď bola Amerika väčšinou poľnohospodárskou spoločnosťou," pripomína americká rozhlasová stanica NPR. Utorok po prvom pondelku v novembri bol stanovený za deň voľby prezidenta v roku 1845. V 19. storočí bola väčšina Američanov farmármi. Väčšina tiež bola oddanými kresťanmi. Od pondelka do soboty tvrdo pracovali, deň voľna mali len v nedeľu. V nedeľu však bol samozrejmosťou kostol. Stihnúť omšu a hlasovanie v jeden deň nebolo možné. V tom čase ešte neboli vybudované spevnené cesty a jazdilo sa na kočoch, takže preprava do volebnej miestnosti nejaký čas trvala. Volebné miestnosti neboli v každej časti mesta tak ako dnes. Keďže nejsť na omšu bolo v tých časoch nemysliteľné, musel byť obetovaný pracovný deň. Vybraný bol preto mesiac november, keď už na poliach nie je veľa práce. Prečo však prvý utorok po prvom pondelku v novembri? Voľby sa mali konať začiatkom novembra, kým sa počasie zhorší natoľko, že cestovanie na kočoch je nepríjemné. 1. november je Sviatok všetkých svätých. V prvé dni mesiaca tiež obchodníci robievali uzávierky za predošlý mesiac. Nemali by teda čas voliť. Kongresmani sa tiež obávali, že obchodné úspechy alebo neúspechy z októbra by ovplyvnili hlasovanie týchto obchodníkov. Takže sa išlo trochu ďalej za prvé novembrové dni a vybraný bol prvý utorok po prvom pondelku. - Pondelok 14:52 Hispánci sa boja Trumpa. Clintonovú volia skôr a často aj cez zuby. Prečítajte si, ako hispánska komunita v Spojených štátoch vníma republikánskeho kandidáta. Rozvráti našu rodinu, hovorí jeden z Floriďanov, ktorý do USA emigroval z Latinskej Ameriky. - Pondelok 14:10 Demokratka Hillary Clintonová vedie deň pred voľbami na úrad amerického prezidenta nad svojím republikánskym súperom Donaldom Trumpom o šesť percentuálnych bodov. Vyplýva to z posledného predvolebného celoštátneho prieskumu televízie NBC News, ktorý pre ňu s týždennou pravidelnosťou vykonávala spoločnosť SurveyMonkey. Kandidátke Demokratickej strany v prieskume uskutočnenom medzi 31. októbrom a 6. novembrom dalo hlas 47 percent respondentov, pričom Trumpovi 41 percent opýtaných. Clintonová si podľa NBC News udržala pred Trumpom rovnaký náskok, ako v tomto prieskume zaznamenala pred týždňom. - Pondelok 12:33 Kampaň si vyslúžila prívlastok najškaredšia a ľudia sú z nej podľa viacerých prieskumov verejnej mienky znechutení, vystresovaní a chcú ju mať už za sebou. Tieto fakty využili viaceré firmy a postavili na nich svoju reklamu. Od štvrtka minulého týždňa sa v hlavných amerických médiách vo veľkej miere objavuje reklama s čiernym pozadím a nápisom: "Táto politická reklama bola vyhodená do smetí vďaka Hefty." Hefty je výrobcom plastových odpadkových vriec a na zviditeľnenie využíva práve túžbu Američanov, aby už bolo po kampani. - Pondelok 12:00: Demokratka Hillary Clintonová aj jej republikánsky rival Donald Trump počas posledného víkendu pred voľbami navštevovali nerozhodnuté štáty, aby presvedčili voličov, že práve oni sú tou najlepšou voľbou pre Spojené štáty. Aktuálne predvolebné prieskumy síce favorizujú niekdajšiu prvú dámu, ale viac ako desiatka vyrovnaných štátov ukazuje na dramatické hlasovanie. Prvá žena nominovaná jednou z hlavných strán do boja o Biely dom. Voľby mnohým pripomínajú rok 2008, keď si zvolili prvého Afroameričana. Či pohlavie Clintonovej pomôže, je stále otázne. Jej republikánsky súper Donald Trump ju obvinil, že hrá „ženskou kartou“ a povedal, že ak by mal chromozóm Y, už by v prieskumoch viedol o päť percentuálnych bodov. Prieskumy však naznačujú, že tento faktor nezohráva veľkú rolu, lebo Američania Clintonovej kandidatúru dlhodobo očakávali a nevzbudzuje silné emócie. Júlový prieskum CBS News a New York Times ukázal, že len tridsať percent Američanov si myslí, že fakt, že Clintonová je žena, jej pomáha v kandidatúre. Podľa štrnástich percent ju to poškodzuje, 56 percent Američanov si myslí, že v tom nie je žiadny rozdiel.   Je to rasista, klamár, xenofób, egomaniak a prívrženec násilia. Týmito slovami republikánskeho kandidáta Donalda Trumpa nedávno opísal komentátor portálu Huffington Post. Nebol jediný. Podobné prívlastky kontroverzný miliardár dostáva pravidelne a dávno predtým, ako definitívne minulý mesiac získal republikánsku prezidentskú nomináciu. Čomu však skutočne možný budúci americký prezident verí? A ako by vyzerala Amerika pod jeho vedením? Pozrite si zoznam vecí, ktoré by presadzoval Trump, ak by ho Američania zvolili do čela Bieleho domu.


Film o Richardovi Müllerovi ukázal, že šoubiznis ničí ľudí, ktorí ho živia

Dokument Mira Rema Nespoznaný je hodnotný, hoci doň spevákov manažment zasiahol.

Richard Müller vchádza do zákulisia a vyzlieka sa. Pred chvíľou ešte stál na pódiu a vystupoval pred stovkami fanúšikov, ktorí pri jeho speve tajili dych. On však otočený chrbtom ku kamere oznamuje, že jeho kariéra sa skončila. Táto správa je v šatni prijatá s úsmevmi, ale aj trochu so znepokojenými pohľadmi jeho manažéra a ochrankára. Scéna sa odohrala počas spevákovho koncertného turné s vokálnou skupinou Fragile a bol pri nej aj dokumentarista Miro Remo. Rozhodol sa ju zaradiť do svojho dokumentárneho filmu Nespoznaný, s ktorým po niekoľkomesačnom odklade prichádza do našich kín. Müllera zobrazuje ako unaveného človeka podliehajúceho tlaku slávy a vlastnej choroby, tak trochu strateného v minulosti. A divák nemá dôvod filmu neveriť. Režisér bol totiž k hlavnému hrdinovi síce ľudský a chápavý, ale vôbec nie láskavý. Okrem toho, že uveriteľne zachytil jeho osobnosť, priniesol aj nelichotivý obraz slovenského šoubiznisu. Sme zvyknutí na to, že dokumentárny film je galériou „hovoriacich hláv“, že sa v ňom často striedajú zábery ľudí opisujúcich svoje problémy, príbehy, komentujúcich situáciu. Novinka Mira Rema je iná. Aj tu síce vidíme rozprávať Dana Bártu, Adelu Banášovú, prezidentského kandidáta Michala Horáčka a iných Müllerových spolupracovníkov, ich názory sa však nachádzajú len v predohre filmu a nevstupujú do príbehu. Ten je zložený najmä z obrazov plných ticha a situácií, v ktorých Müller konfrontuje svoje najbližšie okolie. Ľudí, ktorí chcú, aby pokračoval a zároveň trochu prehliadajú všetky známky toho, že jeho telo nevládze. On by už aj chcel skončiť, ale nemôže, ozýva sa z úst jeho rodiny počas filmu. „Závisí od neho priveľa ľudí.“ Režisér so spevákom nakrútil 120 hodín záberov, z ktorých sa do finálneho diela dostalo asi percento. Okrem toho, že sú to scény, ktoré Müllera sledujú v súčasnosti, film obsahuje aj veľké množstvo archívnych obrazov. Pochádzajú zo škatule, ktorú spevák daroval filmárom, keď sa mu nakrúcanie zdalo nudné. Bola plná súkromných zážitkov, ktoré si Müller sám nakrútil pred mnohými rokmi. Tieto spomienky sa vo filme vracajú ako duchovia minulosti. Vidíme napríklad rodinnú dovolenku s jeho niekdajšou manželkou Soňou, vianočnú večeru, rozprávanie o vysokých ambíciách. Scény úsmevné, smutné a melacholické. Vytvárajú intímnu fresku, ktorá necháva človeka na pochybách, čo je cena umenia a kedy je správny moment prestať bojovať a hľadať radšej pokoj. Hudby je tu málo, ozvú sa len tie pesničky, ktorých text a melódia vhodne dotvárajú konkrétnu situáciu. Do kín film vchádza v „producentskej verzii“. Je to film, ktorý Müller a jeho manažment schválili a je to teda dielo kompromisu. Remo priznáva, že jeho verzia bola dlhšia a po dohode z neho niektoré zábery odstránil. Aké obrazy to sú, nechcel z taktnosti prezradiť, ale divák zrejme nevyjde z kina s pocitom prázdnoty. Už schválená verzia pôsobí úprimne a je dostatočne silná, aby dokázala divákom vierohodne opísať, aký je šoubiznis neľútostný k ľuďom, ktorí ho živia. Názov filmu Nespoznaný naznačuje, že  spevákovi je ťažké úplne porozumieť. Zdá sa však, že Remo a jeho tím stáli pri Müllerovi počas troch rokov dostatočne blízko, aby z toho nevznikla oslavná pieseň, ale hodnotný film. Zostáva dúfať, že raz uvidíme aj verziu režisérsku. Tento text ste mohli čítať vďaka tomu, že platíte za obsah. Vážime si to.


Merkelová si do Berlína pozvala Orbána. Bude ho kritizovať

Nemecká kancelárka zrejme bude Orbána kritizovať za postoj k Stredoeurópskej univerzite či za protimigračný zákon.

BUDAPEŠŤ. Nemecká kancelárka Angela Merkelová pozvala do Berlína predsedu maďarskej vlády Viktora Orbána. I keď je termín ich schôdzky z dôvodu nemeckej vládnej krízy zatiaľ neistý, môže toto pozvanie znamenať v nemecko-maďarských vzťahoch vážny obrat, uviedol v utorok maďarský ľavicový denník Népszava, ktorý sa odvoláva na nemenované zdroje z maďarských vládnych kruhov. Népszava podotkol, že ak sa stretnutie uskutoční, bolo by to "vážne uznanie" pre Orbánovu vládu, ktorého strana získala 8. apríla v parlamentných voľbách opäť dvojtretinovú väčšinu. A to aj napriek tomu, že nemecká kancelárka zrejme bude Orbána kritizovať za postoj k Stredoeurópskej univerzite (CEU) či za protimigračný zákon "Zastavme Sorosa". Predseda Európskej ľudovej strany (EĽS) Manfred Weber v rozhovore pre nemecký týždenník Der Spiegel v súvislosti s uvedeným maďarským zákonom poznamenal, že nikto nemusí byť členom tejto najvplyvnejšej politickej frakcie v Európskom parlamente. Fidesz na to zareagoval zmiernením návrhu protimigračného zákona. Avšak Merkelová minulý týždeň v jednom rozhovore povedala, že hraničnými zábranami na svojej južných hraniciach chráni Maďarsko celú Európsku úniu, a teda aj Nemecko - čo je možné podľa denníka považovať z jej strany za vážne pozitívne gesto. Periodikum ďalej podrobne informuje o momentoch, ktoré svedčili o tom, že nemecko-maďarské vzťahy dosiahli vlani dno. Príkladom bolo zrušenie plánovaného summitu krajín Vyšehradskej štvorky (V4) a Nemecka pod maďarským predsedníctvom v tomto zoskupení.


Poslanec Droba vyzýva k odtajneniu výsledkov auditu k parkovacej politike

Začiatkom decembra 2016 schválili zavedenie jednotnej parkovacej politiky.

BRATISLAVA. Poslanec Národnej rady SR a kandidát na predsedu Bratislavského samosprávneho kraja (BSK) Juraj Droba (SaS) vyzýva vedenie hlavného mesta, aby odtajnilo výsledky auditu za 100.000 eur k celomestskej parkovacej politike. "Nerozumiem, prečo tento dokument musí byť tajný. Nejedná sa o rozmiestnenie jadrových zbraní, je to bežný dokument o téme, ktorá zaujíma všetkých ľudí," skonštatoval na brífingu. Primátor Bratislavy Ivo Nesrovnal však už v marci uviedol, že audit je prístupný na webovej stránke mesta a nezverejnené sú iba niektoré pasáže, ktoré chce mesto použiť ako podklady k verejnému obstarávaniu. Tento dokument považuje Droba za veľmi dôležitý pre dobré nastavenie parkovacej politiky v Bratislave na viac ako desať rokov. Dotýka sa podľa jeho slov totiž nielen obyvateľov Bratislavy, ale aj ľudí dochádzajúcich do hlavného mesta. "Tento dokument bol dlhodobo utajovaný a dodnes zostal utajeným," podotkol poslanec. Bratislavskí mestskí poslanci schválili začiatkom decembra 2016 zavedenie jednotnej parkovacej politiky v Bratislave od marca tohto roka. Nové pravidlá však stále platia len na papieri. Mestskí poslanci totiž opakovane nerozhodli o dodatku štatútu hlavného mesta, ktorý upravuje deľbu kompetencií magistrátu a bratislavských mestských častí, vo veci užívania komunikácií I. až IV. triedy. Prijatie dodatku je podľa Nesrovnala posledný úkon, aby sa nové pravidlá parkovania v Bratislave stali realitou. Vo štvrtok (29.6.) budú na mestskom zastupiteľstve o dodatku rozhodovať opäť. Niektorí poslanci však vidia termín spustenia parkovacej politiky až v roku 2019. "Vo štvrtok sa bude rozhodovať na základe informácií, ktoré z môjho pohľadu nie sú dostačujúce," skonštatoval Droba. Urbanistka a bývalá zamestnankyňa bratislavského magistrátu Zuzana Aufrichtová dnes na tlačovej konferencii uviedla, že celý systém parkovacej politiky má byť zavedený na základe podmienok, ktoré nie sú mestským poslancom jasné. "Svojím hlasovaním trikrát vyzvali primátora k tomu, aby dal posúdiť tieto podmienky nezávislej odbornej organizácii slovensko.digital. Do dnešného dňa sa tak neudialo a táto spoločnosť nebola vyzvaná na spoluprácu pri koncipovaní parkovacej politiky a nastavovaní podmienok," povedala. Ako podotkla, dobrý hospodár si vo vlastnom záujme nechá takéto podmienky skontrolovať a nebude spúšťať súťaž, ktorá nesie riziká pre celé mesto na ďalšie obdobie. Primátor Nesrovnal v marci skonštatoval, že proces prípravy nariadenia a dodatku štatútu k parkovacej politike prebiehal viac ako rok a pol a v spolupráci s mestskými časťami. "Mali sme pracovnú skupinu, ktorá sa stretávala skoro mesačne. Bola zložená zo zástupcov mesta a mestských častí. Kto tvrdí, že o ničom nevie, nehovorí pravdu. Projekt bol predstavený všetkým komisiám a diskutovaný s Bratislavčanmi. Absolútne odmietam tvrdenia o nekomunikovaní," povedal primátor. Audit k parkovaniu bol podľa jeho slov pripravený transparentne, a tiež bol predstavený poslancom. "Je zavesený na webovej stránke mesta, čiže každý sa môže pozrieť. Nezverejnené sú iba niektoré pasáže, ktoré chceme použiť ako podklady k verejnému obstarávaniu. Keby sme ich zverejnili, tak by sme poškodili mesto. Po verejnom obstarávaní budú zverejnené," podotkol Nesrovnal.


V Prahe demonštrovali pred ruskou ambasádou proti politike Kremľa

Popri spomienke na august 1968  išlo aj o poukázanie na súčasné hrozby z Ruska.

PRAHA. O demonštrácii občanov pred ruskou ambasádou v Prahe, ktorá by mala byť spomienkou na obete invázie vojsk piatich krajín bývalej Varšavskej zmluvy do vtedajšieho Československa spred polstoročia a súčasne protestom proti expanzívnej politike Kremľa, informoval v pondelok večer internetový server Novinky.cz. Protest pod mottom "Nezabúdame, protestujeme" zorganizovali združenia Milion chvilek pro demokracii, Pulse of Europe, Společně to dáme a Kaputin. "Vtedy v auguste vládcovia Kremľa rozhodli o vojenskej invázii do iného štátu, kvôli ktorej v roku 1968 úplne zbytočne zomrelo 137 našich spoluobčanov, viac ako 500 utrpelo ťažké zranenia a miliónom ďalších sa rozplynula nádej na slobodný a lepší život," pripomenuli organizátori. Podľa nich expanzívna politika Moskvy pokračuje angažovaním sa v konfliktoch na Ukrajine a v Sýrii i v hybridných vojnách voči západným krajinám. Organizátori pondelkovej protestnej akcie nezabudli pripomenúť ani podľa ich názoru propagandistické akcie, ako napríklad jazdy motocyklistického klubu Noční vlci či turné svetoznámeho armádneho súboru Alexandrovovci. Poukázali aj na neadekvátny počet členov ruského diplomatického personálu v ČR. Protest bol v neposlednom rade namierený aj proti českým politikom a ústavným činiteľom, ktorí kritizovanú politiku Moskvy schvaľujú, podporujú alebo dokonca vykonávajú a ktorí sa čím ďalej tým viac odkláňajú od spojencov z EÚ a NATO.


Televízia BBC zverejnila platy zamestnancov, zarábajú viac ako politici

Údaje odhaľujú veľké rozdiely medzi platmi mužov a žien.

LONDÝN. Britský spravodajský kanál BBC prvýkrát zverejnil na svojom webe mzdy a mená svojich najlepšie platených zamestnancov a celebrít. Len tretina z nich sú ženy. Inštitúcia platená z verejných peňazí tým reaguje na tlak vlády. Zo zoznamu vyplýva, že 96 ľudí v BBC ročne zarába viac, než poberá predseda vlády. Najlepšie platenou hviezdou bol v období 2016/2017 moderátor a producent Chris Evans, ktorého príjem z BBC sa pohyboval medzi 2,2 milióna a 2,25 milióna libier. Najlepšie platená žena moderátorka Claudia Winklemanová zarába len menej ako štvrtinu jeho príjmu. Údaje odhaľujú veľké rozdiely medzi platmi mužov a žien a medzi platmi bielych hviezd a zástupcov černošskej, ázijskej a ďalších menšín. Generálny riaditeľ Tony Hall uviedol, že v oblasti rovnosti príležitostí sa ešte musí urobiť viac. Na zverejnenie platov najlepšie ohodnotených zamestnancov sa BBC zaviazala v rámci dohovoru, ktorý uzavrela s vládou. Hall uviedol, že chce mať do roku 2020 v spoločnosti rovnaký podiel mužov a žien a že budú rovnako platení, napísala agentúra Reuters.


Špotáková sa nedostala ani do užšieho finále, beh na 200 metrov ovládol Lyles

DAUHA. Američan Noah Lyles po triumfe na olympijských hrách mládeže v roku 2014 získal zlato na 200 metrov aj na seniorských majstrovstvách sveta v atletike v katarskej Dauhe. Líder svetových tabuliek roka potvrdil úlohu favorita a o dvanásť stotín pred kanadským rekordérom Andrem De Grassem (19,95). Bronz si senzačne vybojoval Ekvádorčan Alex Quiňónez (19,98), obhajca titulu Ramil Gulijev finišoval až piaty za 20,07. Na osemstovke nevyšla semifinálová taktika s dlhým sólom od úvodných metrov Portoričanovi Wesleymu Vázquezovi (medzičasy 200 metrov: 23,51, 400 metrov: 48,96). Na méte 500 metrov začal tuhnúť a vtedy sa cez neho dostal Donovan Brazier, ktorý za Vázquezom bežal ako tieň. Američan tempo udržal a získal zlato v rekorde majstrovstiev sveta 1:42,34 minúty. Majster Európy a najmladší účastník finále súťaže žrdkárov Armand Duplantis skvelo podkuroval obhajcovi zlata Američanovi Samovi Kendricksovi. Najprv na tretí pokus prekonal 592 centimetrov a vzápätí znova tretím skokom 597 centimetrov, čo znamenalo v tej chvíli líderskú pozíciu. Dvadsaťsedemročný poručík armády USA si však zachoval pevné nervy a na tretí raz 597 centimetrov tiež prekonal, čo však vzhľadom na lepšie pokusy stačilo na zlato, keďže na 602 centimetrov on ani Švéd už neuspeli. Dramatickú zápletku mal ženský oštep. Do štvrtej série viedla líderka svetových tabuliek Liu Hui-hui z Číny, v piatej sa pred ňu dostala krajanka Š'-jing Liou, no Austrálčanka Kelsey-Lee Barberová hodila v záverečnom šiestom pokuse 66,56 metra. Na zlatú pozíciu sa posunula zo štvrtej priečky, z ktorej ju už Nemka Hussongová a ani Číňanky nezosadili. Vo finále hádzali i tri české oštepárky, no ani jedna nepostúpila do užšieho 8-členného finále. Dvojnásobná olympijská víťazka Barbora Špotáková nezískala piatu medailu na MS (doterajšia bilancia 3 - 1 - 0) a skončila až deviata výkonom pod 60 metrov. Oštep ženy - finále: Beh na 200 metrov muži - finále: Beh na 800 metrov muži - finále: Žrď muži - finále:


Hurikán Irma si na Kube vyžiadal najmenej desať životov

Väčšina z obetí prišla o život v metropole Havana.

HAVANA. Na Kube si hurikán Irma vyžiadal najmenej desať obetí. V pondelok o tom informovali kubánske štátne médiá. Väčšina z nich zahynula v metropole Havana, ktorej okrajové časti zaplavila voda. Niekoľko ľudí prišlo o život po tom, ako sa na nich zrútili ich domy. V iných častiach Karibiku si hurikán Irma vyžiadal podľa doterajších údajov najmenej 24 obetí. Cez víkend zasiahla Irma aj Spojené štáty, kde pripravila o život najmenej troch ľudí. Pod vodou sa ocitli aj časti Miami, milióny domácností na pobreží Floridy sú bez elektriny.


Súd vymeral Slotovi peňažný trest a šesť rokov zákazu šoférovania

Prokurátor podal proti výroku o treste odvolanie.

ŽILINA. Okresný súd v Žiline uložil bývalému predsedovi SNS Jánovi Slotovi za prečin ohrozenia pod vplyvom návykovej látky peňažný trest šesťtisíc eur s náhradným trestom odňatia slobody šesť mesiacov. Zároveň mu uložil aj trest zákazu činnosti viesť motorové vozidlo na šesť rokov. Informoval o tom hovorca Krajskej prokuratúry v Žiline Milan Cisarik. "S rozhodnutím súdu o vine je prokuratúra spokojná. Proti výroku o treste podal prokurátor odvolanie, pretože ho považuje za nedostatočný. Predošlý peňažný trest nesplnil u obžalovaného účel, pretože sa opätovne dopustil rovnakého protiprávneho konania," doplnil Cisarik. Slotu obvinili z prečinu ohrozenia pod vplyvom návykovej látky po tom, čo 18. januára na ceste prvej triedy v smere z Lietavskej Lúčky do Porúbky v okrese Žilina narazil s Porsche Cayenne do pred ním idúceho Audi A6, ktoré narazilo do Suzuki SX4. "Po dopravnej nehode vodiča Audi jednorazovo ošetrili, ostatné osoby zranenia neutrpeli. U vodičov Audi a Suzuki alkohol vykonanými dychovými skúškami nezistili," uviedol hovorca Krajského riaditeľstva Policajného zboru v Žiline Radko Moravčík. Slota sa po dopravnej nehode odmietol podrobiť dychovej skúške na alkohol aj lekárskemu vyšetreniu odberom a vyšetrením krvi alebo iného biologického materiálu, či nie je ovplyvnený návykovou látkou. "Policajti mu obmedzili osobnú slobodu a na mieste zadržali vodičský preukaz," doplnil krajský policajný hovorca. Sudkyňa Okresného súdu v Žiline pre prípravné konanie prepustila 20. januára Slotu na slobodu. Krajský súd v Žiline 26. januára nezistil zákonné dôvody na jeho vzatie do väzby a zamietol sťažnosť prokurátora.


Zomrel oscarový herec Martin Landau, preslávil sa v seriáli Mission Impossible

LOS ANGELES. Americký filmový a televízny herec Martin Landau zomrel vo veku 89 rokov. Informovali o tom v noci na nedeľu agentúry AP a DPA. Herec bol krátko hospitalizovaný a skonal v sobotu po bližšie nešpecifikovaných komplikáciách, potvrdil vo vyhlásení jeho manažment. Landau, všeobecne považovaný za univerzálneho herca, študoval kreslenie na Prattovom inštitúte v New Yorku a pracoval ako karikaturista. Neskôr odštartoval divadelnú kariéru na Broadwayi. Preslávil sa v televíznych seriáloch Mission: Impossible či Space: 1999. Odmietol účasť v seriáli Star Trek. Účinkoval vo filmoch ako Na sever severozápadnou dráhou (1959), Kleopatra (1963) či Nevada Smith (1966). Bol trikrát nominovaný na Oscara za stvárnenie vedľajšej úlohy - vo filmoch Tucker: Muž a jeho sen (1988), Zločiny a poklesky (1989) a Ed Wood (1994), keď nomináciu premenil na zisk zlatej sošky. Landau bol v rokoch 1957-93 ženatý s herečkou Barbarou Bainovou, s ktorou mal dve dcéry - filmovú producentku Susan a herečku Juliet. Landau zomrel v nemocnici v Los Angeles.


Milimetre. O umiestnení Kuzminovej rozhodla až cieľová fotografia

BRATISLAVA, SALT LAKE CITY. Do stíhacích pretekov v americkom Salt Lake City vyštartovala ako piata v poradí. Na víťazku šprintu Marte Olsbuovú-Roiselandovú z Nórska strácala slovenská biatlonistka Anastasia Kuzminová 28 sekúnd. Lenže už po prvej streľbe bola Slovenka na vedúcej pozícii. A hoci na druhej a tretej streleckej položke spravila dohromady štyri chyby, vďaka čistej streľbe na poslednej položke mohla bojovať o tretie miesto. Strelnicu opúšťala štvrtá iba 1,3 sekundy za treťou Fínkou Kaisou Mäkäräinenovou, piata Olsbuová-Roiselandová na slovenskú biatlonistku strácala 3,3 sekundy. Lenže už o pár metrov bolo všetko inak. Fínka sa od Kuzminovej okamžite vzdialila a hoci sa dlho zdalo, že Slovenka si štvrtú priečku ustráži, v absolútnom závere ju predstihla nórska víťazka šprintu. Cieľová fotografia ukázala, že Kuzminová prehrala boj o štvrté miesto iba o milimetre.


STĹPČEK MARTINY JUHÁSZPlány s nábrežiami

Finančná skupina J&T Real Estate sa rada pýši obľúbenou Euroveou, ktorou chce zahnať obavy o jej ďalšej výstavbe. Tú však súkromník kúpil už ako zabehnutý projekt, ktorý postavil írsky investor Ballymore.

Finančná skupina J&T Real Estate ukázala, ako si predstavuje dunajské nábrežia o desať rokov. O tom, ako má vyzerať nová štvrť Nové Lido na petržalskom brehu medzi Starým mostom a mostom Apollo chce dokonca diskutovať s Bratislavčanmi. Od súkromníka je to novinka. Pri výstavbe Zuckermandla, Klingerky či plánovanom budovaní Eurovey 2 a rezidencie na mieste bývalého PKO sa s tým neunúval. V rámci Nového Lida však spolupracuje aj s HB Reavis a na výstavbu potrebujú zmenu územného plánu. Takže ľudí nechajú navrhnúť, čo by v zóne chceli, a s ich podporou potom vyvinú na mesto tlak, aby zmenu schválilo. J&T sa rada pýši obľúbenou Euroveou, ktorou chce zahnať obavy o ich ďalšej výstavbe. Tú však postavil írsky investor Ballymore a súkromník ju kúpil už ako zabehnutý projekt. V tom čase postavila finančná skupina River Park. Ten však takú popularitu nezískal. Netreba preto zabúdať, že pre developerov je zisk viac ako verejný záujem.


USA ocenili slovenské predsedníctvo v OBSE za antisemitizmus

Na budúci týždeň sa v Bratislave uskutoční konferencia o boji proti antisemitizmu v regióne.

VIEDEŇ. Spojené štáty sa poďakovali vo štvrtok slovenskému predsedníctvu v Organizácii pre bezpečnosť a spoluprácu v Európe (OBSE) za to, že na budúci týždeň usporiada v Bratislave konferenciu o boji proti antisemitizmu v regióne OBSE. Vyhlásenie zaznelo na zasadnutí Stálej rady OBSE vo Viedni, informovala na svojej internetovej stránke americká misia pri OBSE. "Oceňujeme váš dôraz na osvetu s cieľom zaoberať sa antisemitizmom a riešiť tieto problémy, ako aj využiť príležitosti na sociálnych médiách na podporu tolerancie," uviedla vo Viedni politická poradkyňa z americkej misie pri OBSE Lane D. Bahlová. Bahlová zdôraznila, že Spojené štáty odsudzujú všetky formy nenávisti a naliehavo vyzývajú ostatných v regióne OBSE, aby bojovali proti nej a všetkým jej formám. Ďalej uviedla, že pri príležitosti Medzinárodného dňa pamiatky obetí holokaustu "odmietame antisemitizmus v slovách i skutkoch". Taktiež citovala predstaviteľa OBSE pre boj proti antisemitizmu Andrewa Bakera, ktorý nedávno povedal, že slová "nikdy viac" sa nesmú stať "prázdnou frázou, ale naším hlavným princípom".


Truban priznal, že marihuanu užil viackrát a vyskúšal aj LSD. Za reči o drogách sa ospravedlnil

Truban sa ospravedlnil

Výzva zo Smeru

Reakcia Hlinu

Tkačenkov komentár

Kepplovej komentár

Ritomského komentár

BRATISLAVA. Šéf Progresívneho Slovenska Michal Truban sa ospravedlnil za video, v ktorom spomínal skúsenosti s drogami, aj za spôsob, ako v uplynulých dňoch kauzu riešil. Minulý týždeň napísal Truban status, kde kauzu opisoval ako "joint z výšky". "Zachoval som sa presne ako politik, ktorým nikdy nechcem byť. Do politiky som nešiel preto, aby som vyzeral dokonale," povedal Truban na videu na svojom facebooku. Následne priznal, že počas študentských čias viackrát fajčil marihuanu a pred dvanástimi rokmi vyskúšal aj LSD. Dodal, že si ešte raz pozrel video z prednášky v roku 2013, kde prirovnával svoje skúsenosti s drogami k ceste za pracovnými úspechmi. "Takto sa o drogách pred študentmi nemá rozprávať," povedal Truban. Na video už zareagoval Miroslav Beblavý zo strany Spolu, ktorá s PS tvorí koalíciu, a Trubanovi sa poďakoval. "Nebolo ľahké postaviť sa takto otvorene vlastnej minulosti. Želal by som si, aby všetci politici, ktorí na neho útočia, dokázali pri svojich zlyhaniach urobiť to isté," napísal Beblavý na facebooku. V strane PS s Trubanom naďalej rátajú ako s lídrom, tvrdí podpredseda strany Martin Poliačik. "Ak sa tu v poslednom čase hovorilo o potrebe novej politiky, tak práve takýto prístup k nelichotivým témam, aký predviedol Michal Truban, považujem za správny. Pevne dúfam, že sa ako možný premiér Slovenskej republiky bude takéhoto prístupu držať," povedal Poliačik. Aj on v minulosti verejne opísal svoje skúsenosti s drogami ako heroín a pervitín. Trubanovo vyhlásenie prichádza v situácii, keď ho nekritizujú len politici z koaličných strán na čele s predsedom Smeru Robertom Ficom, ale aj jeho možní politickí partneri po najbližších voľbách. "Poďme sa baviť o tom, či je veľmi voľné zaobchádzanie s drogami u človeka, ktorý má ambíciu byť premiérom, správny spôsob ako dosiahnuť výmenu Smeru," povedal vo štvrtok v rozhovore pre SME šéf SaS Richard Sulík. Šéf KDH Alojz Hlina nechcel Trubana v stredajšom rozhovore pre Pravdu priamo kritizovať a povedal, že pre kresťana je dôležité odpúšťať. Šéf OĽaNO Igor Matovič napísal pred niekoľkými dňami na facebooku, že Trubanovo správanie na prednáške pred študentmi bolo mimoriadne nevhodné a jeho následné zľahčovanie takisto. "Toto trestuhodné a ľahkovážne správanie (jeho užívanie drog je jeho vec, ale ospevovanie dopamín efektu po užívaní drog pred študentmi) nie je hodné budúceho premiéra," napísal Matovič. Na štvrtkové Trubanovo video Matovič reagoval slovami, že ho mrzí, že šéf PS "pri prvej kauze začal klamať, až kým ho okolnosti nepritlačili a musel priznať farbu". Narážal na to, že Truban v reakcii hovoril o jednom jointe z vysokej školy. Zároveň dodal, že stále si vie predstaviť vládu s Progresívnym Slovenskom. Video pochádza z novembra 2013. Truban vystupoval s prednáškou na tému podnikanie a osobný rozvoj. Na videoportál youtube však koncom júla niekto zavesil len krátku 30-sekundovú pasáž tejto prednášky, kde Truban hovorí o drogách. Tento úsek sa potom začal šíriť sociálnymi sieťami. „Čo ma nakopne? To je zasa, čo ma drogy naučili, že keď máš bad trip, tak to nebude trvať celý život. Viem, že keď mi je zle aj v rodinnom živote alebo v podnikaní, tak viem, že to prejde,“ hovorí Truban v pasáži z videa. Keď sa na verejnosť dostala komunikácia Mariana Kočnera s Norbertom Bödörom, kde Kočner píše o tom, ako treba pomôcť Smeru, inak „všetci skončíme v base“, predseda Smeru Fico obvinil médiá, že sa jej zverejnením snažia prekryť Trubanov škandál. „Podľa Fica a Kaliňáka sa všetci spojili: polícia, prokuratúra, súdy, Denník N, Bödör s Kočnerom a určite aj ESET so Sorosom - len aby prekryli môj joint z vysokej školy,“ reagoval Truban. Na druhý deň sa začalo facebookom šíriť dlhšie video, v ktorom Truban hovorí, že „to, ako fungujú drogy, chľast a takáto študentská zábava, to isté viete aplikovať na prácu“. Richard Sulík tvrdí, že s prvým videom, na ktoré reagoval aj Robert Fico, problém nemal. „Ale druhé nesie v sebe veľmi silný podtón, že ak človek chce byť úspešný, má brať drogy,“ myslí si Sulík. Podobne reagoval aj Matovič, ktorý napísal, že najprv sa Trubana chcel zastať, ale potom si pozrel dlhšiu časť prednášky. „Zaregistroval som jeho obhajobu, že mu médiá neprávom vyčítajú jedného mariškového jointa. A tak som sa ho chcel zastať,“ napísal 5. augusta Matovič na facebooku. „Neurobil som to a nakoniec sa ukazuje, že som veľmi dobre spravil,“ dodal.